text:
Ministrler Kabinetiniň mejlisinde Türkmenistanyň içeri we daşary syýasatynyň ileri tutulýan ugurlary ara alnyp maslahatlaşyldy
15.12.2017
Aşgabat, 15-nji dekabr 2017-nji ýyl. (TDH). Şu gün Türkmenistanyň Prezidenti Gurbanguly Berdimuhamedow Ministrler Kabinetiniň nobatdaky mejlisini geçirdi. Mejlisde döwletimiziň içeri we daşary syýasatynyň möhüm meselelerine garaldy, ýurdumyzyň durmuş-ykdysady ösüşine degişli wajyp çözgütler kabul edildi.
Ministrler Kabinetiniň Başlygynyň orunbasary G.Myradow gözegçilik edýän ulgamynda işleriň ýagdaýy barada aýdyp, Awtorlyk hukugynyň obýektlerini hasaba almak bilen bagly hereketler üçin ýygymlaryň Tertibini işläp taýýarlamagyň meseleleri barada hasabat berdi. Habar berlişi ýaly, bu resminama “Awtorlyk hukugy we gatyşyk hukuklar hakynda” hem-de “Daşary ykdysady gatnaşyklarynda puly kadalaşdyrmak we pula gözegçilik etmek hakynda” Türkmenistanyň Kanunlaryna esaslanyp, degişli edaralar bilen ylalaşyldy hem-de halkara hukugynyň kadalaşdyryjy namalarynyň talaplaryna kybap gelýär.
Hormatly Prezidentimiz Gurbanguly Berdimuhamedow hasabaty diňläp, intellektual eýeçiligiň hukuk taýdan goralyşynyň döwlet ulgamyny ösdürmek üçin amatly ykdysady şertleri döretmekden hem-de onuň ýurdumyzyň ylmy-tehniki, ykdysady we medeni taýdan ýokary galmagyny artdyrmaga täsirini güýçlendirmekden ybaratdygyny belledi. Milli Liderimiz degişli Karara gol çekip, wise-premýere bu ugurda kanunçylygyň ýerine ýetirilmegine degişli birnäçe anyk görkezmeleri berdi.
Mejlisiň dowamynda wise-premýer buhgalterçilik hasaba alnyşynyň we maliýe hasabatlylygyň milli ulgamyny halkara ölçeglerine laýyk getirmek boýunça alnyp barylýan işler barada hasabat berdi. Munuň üçin 2018-nji ýylyň dowamynda doly taýýarlyk görmek boýunça zerur çäreleri geçirmek göz öňünde tutulýar. Meýilleşdirilýän işleriň hatarynda usulyýet gollanmalaryny taýýarlamak, maglumat üpjünçiligini ornaşdyrmak, öňdebaryjy maliýe düzümleriniň bilermenleriniň gatnaşmagynda okuw maslahatlaryny guramak ýaly işler bar.
Maliýe hasabatlylygyň halkara ölçegleriniň peýdalanylmagy daşarky bazarlara çykmakda möhüm düzümler bolup durýar, munuň özi häzir Türkmenistanyň dünýä hojalyk aragatnaşyklary ulgamyna işjeň goşulyşýan şertlerinde aýratyn möhümdir diýip milli Liderimiz belledi. Döwlet baştutanymyz ýurdumyzda buhgalterçilik hasaba alnyşyny we auditi özgertmegiň ähmiýetini belläp, wise-premýere bu meseläni ýene-de bir gezek seljermegi hem-de degişli edaralar bilen ylalaşmagy tabşyrdy.
Ministrler Kabinetiniň Başlygynyň orunbasary O.Gurbannazarow azyk bolçulygyny saklamak, ýokary hilli azyk önümlerine elýeterliligi hem-de içerki bazary yzygiderli doldurmak boýunça geçirilýän işler barada hasabat berdi.
Hormatly Prezidentimiz Gurbanguly Berdimuhamedow ýurdumyzda öndürilýän önümleriň hem-de daşary ýurtlardan getirilýän harytlaryň ornuny tutýan önümleriň möçberlerini artdyrmagyň möhümdigini bellemek bilen, bu babatda wise-premýere birnäçe anyk görkezmeleri berdi.
Milli Liderimiz ýurdumyzda bolup geçýän durmuş-ykdysady özgertmeleriň hem-de bazar gatnaşyklarynyň, şol sanda oba hojalyk çig malyny gaýtadan işlemek, lomaý we bölek söwda ulgamynda bazar gatnaşyklarynyň kemala getirilmeginiň azyk harytlarynyň hiline, olaryň howpsuzlygynyň üpjün edilmegine ýokary talaplary bildirýändigini belläp, wise-premýere bu meseleleri yzygiderli gözegçilikde saklamagy tabşyrdy.
Ministrler Kabinetiniň Başlygynyň orunbasary M.Babaýew “Türkmenistanyň nebitgaz senagatyny ösdürmegiň 2030-njy ýyla çenli döwür üçin maksatnamasyny” amala aşyrmagyň barşy hem-de Türkmenbaşydaky nebiti gaýtadan işleýän zawodlar toplumynyň önümçilik desgalaryny döwerebaplaşdyrmak boýunça geçirilýän işler barada hasabat berdi.
Hormatly Prezidentimiz Gurbanguly Berdimuhamedow ýakyn geljek üçin wezipeleriň toplumyny kesgitläp, ýangyç-energetika toplumynyň kärhanalaryny enjamlaşdyrmagy, pudaga goşmaça maýa goýumlaryny, öňdebaryjy tehnologiýalary we dolandyryş tejribesini çekmegi ileri tutulýan ugurlaryň hatarynda görkezdi. Milli Liderimiz TNGIZT-de amala aşyrylmagy göz öňünde tutulýan täze taslamalary düýpli seljermek barada wise-premýere anyk tabşyryklary berdi.
Hormatly Prezidentimiz «Türkmenistan-Owganystan-Pakistan-Hindistan» gaz geçirijisiniň türkmen bölegini gurmak üçin birnäçe düzüm birliklerini we kärhanalary döretmegiň möhümdigini belläp, wise-premýere bu babatda anyk teklipleri taýýarlamagy tabşyrdy.
Soňra Ministrler Kabinetiniň Başlygynyň orunbasary E.Orazgeldiýew möwsümleýin oba hojalyk işleriniň barşy -- welaýatlarda güýzlük bugdaýa ideg etmegiň amala aşyrylýandygy, şol sanda ösüş suwunyň berilýändigi, ak ekinleriň mineral we organiki dökünler bilen iýmitlendirilýändigi, haşal otlardan arassalanylýandygy barada hasabat berdi. Şunuň bilen birlikde, oba hojalyk tehnikalary we enjamlary ýaz ekişine taýýarlanylýar.
Hormatly Prezidentimiz oba hojalygynda döwlet maksatnamalaryny ýerine ýetirmek boýunça işlere toplumlaýyn çemeleşmegiň hem-de olary takyk utgaşdyrmagyň, bugdaýyň, gowaçanyň we beýleki ekinleriň hasyllylygyny artdyrmagyň wajypdygyny nygtady.
Şunuň bilen baglylykda, döwlet Baştutanymyz obasenagat toplumynyň dürli ulgamlaryna häzirki zaman tehnologiýalary hem-de iň soňky ylmy gazanylanlary ornaşdyrmak boýunça işleri işjeňleşdirmegi tabşyrdy. Hormatly Prezidentimiz Gurbanguly Berdimuhamedow Ýer kadastryny düzmek boýunça işleri çaltlandyrmalydygyny aýdyp, wise-premýere degişli görkezmeleri berdi.
Şeýle hem milli Liderimiz ilatyň azyk önümlerine bolan islegini kanagatlandyrmak meselelerini hemişe berk gözegçilikde saklamak barada wise-premýere anyk tabşyryklary berdi.
Ministrler Kabinetiniň Başlygynyň orunbasary M.Aýdogdyýew gözegçilik edýän ulgamlarynda işleriň ýagdaýy hem-de Ahal welaýatynda önümleriň synag görnüşlerini çykaryp başlan täze aýna kombinatynyň işi barada habar berdi.
Aýna önümçiligi üçin esasy çig-mal hökmünde ulanylýan kwars çägesini taýýarlamak boýunça fabrigi öz içine alýan iri senagat toplumynyň gurluşygyna Türkmenistanyň Prezidentiniň Kararyna laýyklykda 2015-nji ýylda badalga berildi. Taslama ýurdumyzda daşary döwletlerden getirilýän harytlaryň ornuny tutýan önümleri öndürmek hem-de daşary ýurtlara iberilýän gurluşyk serişdelerini çykarmak boýunça döwlet maksatnamalaryny amala aşyrmagyň çäklerinde durmuşa geçirildi.
Aýnany flotasiýa usuly bilen öndürmek ýurdumyz üçin senagat tehnologiýalarynyň täze görnüşleriniň biridir. Kärhananyň tehnologiki ulgamlary çig maly taýýarlaýan, eredýän, dürli ölçeglerdäki we galyňlykdaky aýnalary öndürýän, taýýar aýna önümlerini öndürýän bölümleri öz içine alýar. Zawod aýna önümleriniň 7 görnüşini öndürer.
Döwrebap energiýa tygşytlaýjy tehnologiýalary bilen, öndürýän önümleriniň hili we görnüşleri boýunça kärhana ýokary bäsdeşlige ukyply bolup, ol bazaryň bu ugurda geljegi uly bolan ugurlary nazarlaýar. Bu toplumyň taslama kuwwatlygyna çykarylmagy degişli önümleriň daşary ýurtlardan getirilmegini azaltmaga hem-de onuň daşary ýurtlara ugradylmagyny ýola goýmaga mümkinçilik berer.
Hormatly Prezidentimiz hasabaty diňläp, Berkarar döwletimiziň bagtyýarlyk döwründe senagat pudagynyň ösüşiň hil taýdan täze derejesine ynamly çykýandygyny kanagatlanma bilen belledi, muňa, hususan-da, pudagyň maddy-enjamlaýyn binýadyny berkiden köpsanly senagat desgalarynyň ulanmaga berilmegi hem güwä geçýär.
Döwlet Baştutanymyz iň gowy dünýä tejribesini ulanmak bilen, pudagyň düzümini has-da ösdürmegiň möhümdigini aýdyp, aýna önümleriniň öndürilişini artdyrmagyň, bu ulgama öňdebaryjy tehnologiýalary we innowasiýalary ornaşdyrmagyň ähmiýetini belledi. Milli Liderimiz kombinatyň doly işe girizilmegi bilen bagly meseleleri pugta gözegçilikde saklamak barada wise-premýere anyk görkezmeleri berdi.
Ministrler Kabinetiniň Başlygynyň orunbasary D.Amangeldiýew gözegçilik edýän ministrliklerinde we pudak edaralarynda alnyp barylýan işler, hususan-da, Aşgabat şäherini abadanlaşdyrmak, ýurdumyzda elektrik energiýasynyň öndürilişini yzygiderli artdyrmak, jemagat hojalygy gullugynyň işini kämilleşdirmek, gurluşyk işleriniň depginini güýçlendirmek boýunça durmuşa geçirilýän işler barada hasabat berdi.
Hormatly Prezidentimiz Gurbanguly Berdimuhamedow hasabaty diňläp, ilatyň ýaşaýyş-durmuş derejesini has-da ýokarlandyrmak maksady bilen, toplumyň ähli düzümleriniň sazlaşykly işini üpjün etmegiň möhümdigini nygtady. Döwlet Baştutanymyz ilaty elektrik energiýasy we gaz bilen bökdençsiz üpjün etmek baradaky meselä ünsi çekip, bu meseläni hemişe gözegçilikde saklamalydygyny aýtdy we şunuň bilen baglylykda, wise-premýere birnäçe anyk tabşyryklary berdi.
Milli Liderimiz döwletimiziň gurluşyk pudagyny toplumlaýyn döwrebaplaşdyrmaga maddy taýdan saldamly goldaw berýändigini belläp, öňde goýlan wezipeleriň ählisini döwrebap tehnikalary hem-de tehnologiýalary peýdalanmak, döwrebap önümçilik düzümleri döretmek arkaly çözmelidigini nygtap, wise-premýere birnäçe tabşyryklary berdi.
Ministrler Kabinetiniň Başlygynyň orunbasary B.Annameredow Turgundy menziliniň ösdürilmegine ýardam bermek maksady bilen, Owganystanyň çäklerinde demir ýoluň gurluşygy boýunça amala aşyrylýan işler barada hasabat berdi.
Wise-premýeriň habar berşi ýaly, türkmen hünärmenleri iş meýilnamasyna laýyklykda, polat ýoluň gurluşygyny tapgyrlaýyn alyp barýarlar. Şu günlerdäki iş depgini bu möhüm desganyň öz möhletinde ýokary hilli tamamlanjakdygyna güwä geçýär.
Milli Liderimiz Türkmenistanyň Owganystan bilen däp bolan dostlukly gatnaşyklara hem-de Owganystanyň ykdysady taýdan ösmegine ýardam bermek, onuň durmuş ulgamyny täzeden dikeltmek, sebit we halkara düzümleýin taslamalara netijeli goşulyşmagyny gazanmak boýunça tagallalary has-da işjeňleşdirmäge ygrarlydygyny nygtady.
Döwlet Baştutanymyz polat ýoluň gurluşygy barada aýdyp, bu taslamanyň iki tarapyň bilelikdäki tagallalarynyň miwesine öwrülip, Türkmenistan bilen Owganystanyň arasyndaky hyzmatdaşlyk gatnaşyklaryna kuwwatly depgin berjekdigini belledi. Milli Liderimiz wise-premýere bu demir ýoluň, şeýle hem hemme ugurdaş düzümleýin desgalaryň gurluşygynyň meselelerini hemişe gözegçilikde saklamak barada tabşyryklary berdi.
Milli Liderimiz Owganystanyň çäklerinde demir ýoly gurmak boýunça işleriň ýokary hilini üpjün etmegiň hem-de ony öz wagtynda ulanmaga tabşyrmagyň wajypdygyny aýdyp, wise-premýere birnäçe anyk görkezmeleri berdi.
Ministrler Kabinetiniň Başlygynyň orunbasary A.Garajaýew täze, 2018-nji ýyly garşylamak üçin taýýarlanylan baýramçylyk maksatnamasy barada hasabat berdi. Şu günler paýtagtymyzyň hem-de ýurdumyzyň welaýatlarynyň merkezi meýdançalarynda we medeni merkezlerinde baýramçylygyň öň ýanynda geçiriljek döredijilik çärelerine taýýarlyk görülýändigi habar berildi.
Maksatnamada 17-nji dekabrdan 14-nji ýanwar aralygynda geçiriljek Russiýa Federasiýasynyň sirk artistleriniň çykyşlary bar. 15-nji dekabrda ýurdumyzyň welaýatlarynyň meýdançalarynda hem-de paýtagtymyzyň “Älem” medeni-dynç alyş merkezinde oturdylan Baş arçalaryň yşyklarynyň ýakylmagyndan çagalar toparlarynyň, teatr we estrada artistleriniň gatnaşmagynda Täze ýyla bagyşlanan köpsanly täze ýyl dabaralary badalga alýar.
Däp boýunça ýaş zehinli aýdymçylaryň arasynda “Ýylyň parlak ýyldyzy” atly bäsleşigiň jemleri jemleniler hem-de onuň ýeňijileriniň jemleýji konserti geçiriler.
Magtymguly adyndaky milli sazly drama teatrynda geçiriljek türkmen hem-de amerikan artistleriniň bilelikdäki çykyşlary medeniýet ulgamynda halkara hyzmatdaşlygyny ösdürmegiň ýolunda nobatdaky ädime öwrüler. Gökderäniň we welaýatlaryň çagalar sagaldyş merkezlerinde mekdep okuwçylarynyň gyşky dynç alyş günlerinde hem Täze ýyla bagyşlanan baýramçylyk çärelerini geçirmek maksat edinilýär.
Hormatly Prezidentimiz Täze ýyl baýramçylygyna taýýarlyk görlüşi barada aýdyp, ähli dabaralaryň hakyky türkmen toýuna mahsus bolan şadyýanlyk, bolçulyk we myhmansöýerlik ýagdaýynda giňden we nurana geçirilmelidigini nygtady.
Milli Liderimiz Gurbanguly Berdimuhamedow Täze ýylyň türkmenistanlylaryň iň söýgüli baýramçylyklarynyň biridigini belläp, wise-premýere paýtagtymyzda hem-de ýurdumyzyň welaýatlarynda dabaralary ýokary guramaçylyk derejede geçirmek boýunça anyk görkezmeleri berdi.
Ministrler Kabinetiniň Başlygynyň orunbasary S.Toýlyýew döwlet Baştutanymyzyň garamagyna Ylymlar akademiýasynyň Medeniýet ministrliginiň Taryhy we medeni ýadygärlikleri goramak, öwrenmek we dikeltmek baradaky milli müdirligi bilen bilelikde taýýarlan
Beýik Ýüpek ýolunyň ugrunda ýerleşen Türkmenistanyň çägindäki taryhy-medeni ýadygärliklerde gazuw-agtaryş işlerini geçirmegiň Döwlet maksatnamasyny hödürledi. Maksatnama 2018-2021-nji ýylda üçin niýetlenip, daşary ýurtlaryň ylmy-barlag merkezleri bilen halkara ylmy gatnaşyklarynyň ýola goýulmagyny we hyzmatdaşlygyň ösdürilmegini, gazuw-agtaryş işlerine meşhur alymlaryň çekilmegini göz öňünde tutýar.
Türkmenistanyň gadymy we orta asyr taryhyna degişli ýadygärliklerde tapylan arheologik gymmatlyklaryň esasynda arheologiýanyň, arhitekturanyň, etnografiýanyň we taryhyň dürli meseleleri boýunça ylmy-barlag işlerini geçirmek göz öňünde tutulýar.
Halkymyzyň taryhy-medeni mirasyny wagyz etmek maksadynda tele we radioýaýlymlar boýunça gepleşikler taýýarlanylar. Şeýle hem ylmy maslahatlary geçirmek, çeper we dokumental filmleri surata düşürmek göz öňünde tutulýar.
Beýik Ýüpek ýolunyň ugrunda ýerleşen arheologik, medeni-taryhy ýadygärliklerde gazuw-agtaryş işlerinden başga-da, toplumlýayn dikeldiş işlerini geçirmek meýilleşdirildi. Türkmen halkynyň maddy we maddy däl gymmatlyklaryny UNESKO-nyň Bütindünýä mirasynyň sanawyna girizmek boýunça işler ýaýbaňlandyrylar.
Hormatly Prezidentimiz Gurbanguly Berdimuhamedow hödürlenen maksatnamany makullap hem-de ony tassyklamak hakynda Karara gol çekip, Beýik Ýüpek ýolunyň mirasyny wagyz etmek hem-de onuň bilen bagly milli taryhy-medeni baýlygy giňden ýaýmaga gönükdirilen iri çäreleri geçirmek boýunça birnäçe tabşyryklary berdi.
Mälim bolşy ýaly, döwlet Baştutanymyz Içeri işler ministrligine Halkara guramasy bilen bilelikde “Amuldan Hazara çenli” atly halkara awtomobil ýaryşyny guramak babatda görkezmeleri berdi we onuň geçjek ugurlary kesgitlendi. Şunuň bilen baglylykda, milli Liderimiz bu ugur boýunça welosiped ýaryşyny, onuň welaýatlaryň çäginden geçýän böleklerinde bolsa sport ylgaw ýaryşlaryny guramak barada teklibi öňe sürdi. Döwlet Baştutanymyz medeni we sagaldyş maksatlaryny özünde jemleýän şeýle çäreleriň jemgyýetimizde işjeň durmuş ýörelgesini berkarar etmäge, ülkämizi öwrenmäge, ýurdumyzyň taryhyny bilmäge ýardam etjekdigini nygtady.
Milli Liderimiz Beýik Ýüpek ýolunyň ugry boýunça syýahatçylyk we gezelenç saparlaryny guramagyň möhümdigini aýdyp, şeýle aň-bilim işlerini ozaly bilen ýaşlaryň arasynda geçirmegiň möhümdigini belledi. Milli Liderimiz ýurdumyzda sporty, bedenterbiýe hereketini wagyz etmäge, halkymyzyň milli mirasyny tanyşdyrmaga täze çemeleşmeleri ornaşdyrmalydygyna ünsi çekip, öwreniş syýahatçylygyna, diňe hereketli oýunlary däl-de, eýsem, medeni düzümi hem öz içine alýan dürli sport çärelerini birleşdirmegiň dogry boljakdygyny aýtdy.
Soňra Ministrler Kabinetiniň Başlygynyň orunbasary, daşary işler ministri R.Meredow halkara guramalary bilen hyzmatdaşlygy giňeltmek boýunça alnyp barylýan işler barada hasabat berdi. Munuň özi ýurdumyzyň daşary syýasatynyň ileri tutulýan ugurlarynyň biri bolup, ol milli Liderimiz Gurbanguly Berdimuhamedowyň başyny başlamagy bilen, yzygiderli amala aşyrylýar.
Döwlet Baştutanymyz hasabaty diňläp, halkara guramalary bilen netijeli gatnaşyklary has-da çuňlaşdyrmak üçin köp ugurly mümkinçilikleriň bardygyna we bu babatda ýurdumyzyň daşary syýasat edarasynyň we diplomatik düzüminiň öňünde durýan möhüm wezipelere ünsi jemläp, wise-premýere, DIM-niň ýolbaşçysyna birnäçe degişli tabşyryklary berdi.
Hormatly Prezidentimiz Gurbanguly Berdimuhamedow Türkmenistanyň Malaýziýadaky Adatdan daşary we Doly ygtyýarly ilçisi Ý.Mämmedowy şol bir wagtyň özünde Türkmenistanyň Tailand Patyşalygyndaky Adatdan daşary we Doly ygtyýarly ilçisi wezipesine bellemek hakynda Permana gol çekdi.
Mejlisiň Başlygy A.Nurberdiýewa milli parlamentiň täze kanun taslamalaryny taýýarlamak boýunça alyp barýan işleri, durmuş-ykdysady özgertmeleriň hukuk esaslaryny pugtalandyrmaga we ösdürmäge, döwletimizi hem-de jemgyýetimizi demokratiýalaşdyrmak işlerini çuňlaşdyrmaga, ýurdumyzyň halkara başlangyçlaryny goldamaga gönükdirilen çäreler barada habar berdi.
Öňdebaryjy tejribäni we dünýä ölçeglerini öwrenmek hem-de milli hukuk ulanyş tejribesine ornaşdyrmak maksady bilen halkara hyzmatdaşlygyny, şol sanda parlamentara gatnaşyklaryny ösdürmek boýunça işleriň geçirilýändigi bellenildi.
Hormatly Prezidentimiz deputatlaryň ünsüni parlamentiň işiniň ileri tutulýan ugurlaryna çekdi. Şol işler ýurdumyzda syýasy medeniýeti ýokarlandyrmaga, raýatlyk edaralaryny we demokratik gymmatlyklary berkitmäge gönükdirilendir. Kanunçykaryjylyk işi jemgyýetimiziň bähbidine hyzmat etmelidir diýip, milli Liderimiz halk wekilleriniň tutuş ilatyň bähbitlerini gorap, döwletimiziň we milli kanunçylygyň ileri tutulýan ugurlaryny iş ýüzünde amala aşyrmalydygyny aýtdy.
Ministrler Kabinetiniň mejlisinde başga-da birnäçe möhüm meselelere garaldy, olar boýunça degişli çözgütler kabul edildi.
Hormatly Prezidentimiz Gurbanguly Berdimuhamedow Ministrler Kabinetiniň mejlisini tamamlap, oňa gatnaşanlaryň ählisine ýurdumyzyň gülläp ösmeginiň we halkymyzyň bagtyýar durmuşynyň bähbidine öňde goýlan wezipeleri çözmekde uly üstünlikleri arzuw etdi.


c: text/html

text:
Ilat köpçüligi tarapyndan köp isleg bildirilýän ‘Ahal’ ýagynyň geçen ýyldaky bahasy 3 manat 40 teňňedi. Ol 2018-nji ýyla geçip, döwlete degişli dükanlarda 4 manat 40 teňňeden satylyp başlandy. Emma fewral aýynyň başyndan, döwlete degişli dükanlarda ‘Ahal’ ýagy ýene-de 3 manat 40 teňňeden satylýar.
‘Ahal’ ýagynyň arzan bahadan satuwa çykarylmagy, elbetde, Aşgabadyň ýaşaýjylaryny begendirdi. Köp çagaly we güzerany kyn hojalyklar üçin, bir litr ýagyň bahasynyň bir manat aşaklamagy uly kömek diýip, ýaşaýjylar aýdýarlar. ‘Ahal’ ýagynyň bahasynyň şu ýyla geçip, iki gezek üýtgemeginiň özlerini geň galdyrýandygyny-da aýdýarlar. Ýöne geň galdyrýan diňe ‘Ahal’ ýagynyň bahasy däl.
“Döwletiň öndürýän önüminiň kesgitli bir bahasy bolmazmy? Hemişeler onýyllyklaryň dowamynda hem harytlaryň kesgitli bahasy üýtgemezdi. Indi bolsa islänlerini edip otyrlar. Isleseler bahalary ýokarlandyrýarlar, isleseler arzanladýarlar. Hususyýetçilige degişli önümleriň bahalarynyň üýtgäp durmagy, olaryň gün-günden gymmatlamagy dollaryň gara bazardaky nyrhy bilen bagly diýilýär. Emma döwlete degişli dükanlardaky harytlaryň gymmatlamagynyň sebäpleri hem, dollaryň gara bazary bilen baglymykan? Bu zatlara has ýokarrakdan gözegçilik edilmeýän bolmaly” diýip, Mähriban daýza aýdýar.
Türkmenistanda öndürilýän azyk önümleriniň hiliniň peselýändigini hem ýaşaýjylardan eşitmek bolýar. “Bereketli atlandyrylan kolbasa önümini iýjek bolsaň, ol edil kagyz çeýnän ýaly, tagamsyz hem gaty” diýýärler. Ýaşaýjylar nähili önüm satyn alanyňda, onuň hiliniň gowy çykjakdygyny öňünden bilip bolmaýandygyny aýdyp zeýrenýärler.
Bäherdeniň guş toplumynda öndürilýän towuk etleriniň hem alyjysy az bolany üçin, towuk etleriniň dükanlarda uzak wagtlap geçmän durýanlygy sebäpli, hiliniň peselýändigini ýaşaýjylar aýdýarlar.
“Käte bir gyssanyp ýa höwes edip dükanlardan, guş toplumynda öndürilen towuk etini satyn alaýsaň, ol köplenç könelen bolup çykýar. Dükanlaryň sowadyjysynda doň görnüşinde duran wagty onuň hilini tanap bolmaýar. Satyn alyp, öýe getirip, doňuny çözüp bişirmekçi bolanyňda, onuň süňkleriniň garalyp gidendigini görse bolýar” diýip, öý bikeleri aýdýarlar.
Alyjyny gynandyrýan iň esasy zat bolsa bu zatlara gözegçiligiň ýoklugy. “Sanepidstansiýalar tarapyndan hiç bir gözegçilik ýok bolmaga çemeli. Ýogsam o ýyldan o ýyla hili pes önümleriň sany artmazdy” diýip, ýaşaýjylar nygtaýarlar.

robotstxt: allowed

filter: keep


text:
Müsür häkimiýetleri ýaragly adamlaryň ýurduň demirgazygyndaky Sinaý ýarymadasynda bir hristian erkegini atyp öldürendiklerini aýdýar.
13-nji ýanwar agşamy demirgazyk Sinaýyň paýtagty al-Arişde ýüzi perdeli üç adam tarapyndan amala aşyrylan hüjümiň jogapkärçiligini hiç bir topar öz üstüne almady.
Emma howpsuzlyk resmileriň bu hüjümde “Yslam döwleti” ekstremist toparynyň hüjümlerine çalymdaşlyk bar diýýärler.
YD Müsüriň hristian azlygyny gaýta-gaýta nyşana alýar, olar 2016-njy ýylyň dekabryndan bäri guralan partlamalarda we atyşyklarda 100-den gowrak adamy öldürdiler.


text:
22-nji maýda Pakistanyň demirgazyk-günbatarynda ýoluň gyrasyna düşelen bombanyň partlamagy netijesinde azyndan bäş adam, şol sanda bir esger öldi diýip, resmiler aýdýarlar.
Bu waka Pakistanyň Owganystan bilen serhediniň golaýynda ýerleşýän Haýber tire-taýpalar etrabyndaky Tirah jülgesinde boldy diýip, ýerli dolandyryş edarasynyň resmisi Manzur Buhari aýtdy.
Ol partlamanyň netijesinde bombanyň üstünden baran ulagyň doly weýran bolandygyny we wakada hiç kimiň aman galmandygyny sözüniň üstüne goşdy.
Ölenleriň arasynda esgerden başga ýerli milisiýanyň dört agzasynyň bardygyny, Azatlyk Radiosynyň habarçylary aýdýarlar.
Hepdäniň ahyrynda gürrüňi edilýän regionda “Talyban” gozgalaňçylary bilen bolan çaknyşyklarda Pakistanyň azyndan dört polisiýa ofiseri öldürildi.
Pakistanyň armiýasy tarapyndan amala aşyrylan hüjümlerden öň, Tirah jülgesi yslamçy söweşijileriň buky ýerine öwrülipdi.


text:
Daniýanyň kenaryndaky suwlarda tapylan kellesiz jesediň ýitirim bolan şwed žurnalistine degişlidigi anyklandy diýip, polisiýa habar berýär.
“Tapylan jesediň DNA-sy Kim Wallyňky bilen utgaşýar” diýip, Daniýanyň polisiýasy 23-nji awgustda Twitter sosial ulgamynda mälim etdi.
Bu jeset 21-nji awgustda Kopenhageniň günorta kenaryndan 50 kilometr uzaklykdaky suwda tapylypdy we polisiýa onuň kellesiniň, aýaklarynyň bilkastlaýyn kesilendigini aýdypdy.
30 ýaşyndaky Wall 10-njy awgustda interwýu almak üçin daniýaly inwentor, oýlap tapyjy Peter Madseniň suwasty gämisine müneli bäri köpçülikde görünmändi.
Şondan bir gün soň, žurnalistiň ýitirim bolandygy we Madseniň öýde ýasalan suwasty gämisi batmazdan öň halas edilendigi habar berildi.
Ilkibada Madsen Wally bir adada gämiden düşürendigini aýtdy, emma soňra ol onuň gämidäki hadysada heläk bolandygyny we şondan soň onuň jesedini deňze oklandygyny mälim etdi.
Madsen özüniň ýalňyş hiç zat etmändigini aýdyp, günäsiniň ýokdugyny nygtaýar.


text:
Hormatly Prezidentimiz Gurbanguly Berdimuhamedow Milli olimpiýa komitetiniň baştutanlygyna gaýtadan saýlanyldy
Aşgabatda Türkmenistanyň Milli olimpiýa komitetiniň (MOK) Baş Assambleýasynyň mejlisi boldy. Onuň gün tertibine birnäçe möhüm meseleler, şol sanda soňky ýyllarda ýerine ýetirilen işler barada hasabat, olimpiýa hereketini mundan beýläk-de ösdürmegiň meýilnamalary hem-de MOK-nyň prezidentini we Ýerine ýetiriji komitetiň agzalaryny saýlamak meseleleri girizildi.
Milli olimpiýa komitetiniň 2016 — 2017-nji ýyllardaky ýerine ýetiren işleri baradaky synda 2017-nji ýylyň sentýabrynda Aşgabatda üstünlikli geçen Ýapyk binalarda we söweş sungaty boýunça V Aziýa oýunlarynyň bu döwürde biziň ýurdumyz üçin esasy waka bolandygy bellenildi. Halkara sport jemgyýetçiligi tarapyndan oýunlaryň ýokary derejede guralyşyna, iň berk dünýä standartlarynyň talaplaryna laýyk gelýän düzümleriň nusgalyk hiline ýokary baha berildi.
Milli olimpiýa komitetiniň Baş Assambleýasyna gatnaşyjylar MOK-nyň başlyklygyna hormatly Prezidentimiz Gurbanguly Berdimuhamedowyň gaýtadan saýlanylmagyna biragyzdan ses berdiler.
Assambleýada milli Liderimiz tarapyndan başy başlanan sporta höweslendirmek, maksada okgunly goldamak we ösdürmek barada oňyn strategiýanyň V Aziýa oýunlarynyň ilkinji günlerinden umumy medal hasabynda iň öňdäki orny ynamly eýelän, gazanan 245 medallarynyň 89-sy altyn bolan türkmen türgenleriniň ajaýyp netijeleri gazanmaklaryny şertlendirendigi nygtaldy. Bu ajaýyp üstünlik halkara giňişliginde Bitarap Türkmenistanyň sport döwleti hökmündäki mertebesini has-da berkitdi, ýurdumyzyň sport abraýyny täze hil derejelerine galdyrdy.
“Aşgabat 2017” oýunlaryny biziň ýurdumyzyň halkara sport we Olimpiýa hereketine, sporty sebitleýin we ählumumy derejede wagyz etmek we ösdürmek işine goşan aýratyn goşandy hökmünde doly derejede görkezmek bolar. Oňyn Bitaraplyk we “Açyk gapylar” syýasatyny yzygiderli durmuşa geçirýän hormatly Prezidentimiz Gurbanguly Berdimuhamedowyň aýratyn üns bermegi netijesinde Aziadanyň aýdyň, ýatdan çykmajak waka bolup galmagy üçin ähli işler edildi. Hakykatdan-da, Aziada sportuň, parahatçylygyň ägirt uly baýramy, bu iri bäsleşigiň dowam edip gelýän bütin taryhynda iň bir giň gerimli ýaryş hökmünde oňa gatnaşyjylaryň ýadynda ömürlik galdy. Aziýadan bolan türgenler bilen bir hatarda Okeaniýa ýurtlaryndan gelen türgenler, şeýle hem bosgunlaryň Olimpiýa topary hem bu oýunlara ilkinji gezek gatnaşdylar.
“Aşgabat 2017-niň” oýunlaryna Ýer şarynyň döwletleriniň üçden birine golaýynyň wekilçilik edenligi hem olaryň parahatçylyk dörediji, ynsanperwerlik işe gol berýändiklerini aýdyň tassyklaýar. Türkmenistanyň Prezidentiniň başlangyjy esasynda BMG-niň adam hukuklary baradaky geňeşiniň 36-njy mejlisinde “Parahatçylygy we adam hukuklaryny pugtalandyrmakda bosgunlaryň Olimpiýa toparlarynyň önjeýli goşandyny höweslendirmek hakynda” Jarnamanyň kabul edilmegi hem munuň aýdyň subutnamasydyr.
Ýapyk binalarda we söweş sungaty boýunça V Aziýa oýunlarynyň dünýäniň köpçülikleýin habar beriş serişdelerinde örän uly gyzyklanma döredendigini hem ajaýyp waka hökmünde bellemek bolar. Olaryň köpsanly wekilleri diňe bir dabaranyň açylyşyny we ýapylyşyny beýan etmek bilen çäklenmediler, eýsem şol bir wagtda biziň ýurdumyz hakynda reportažlary we dürli görnüşli makalalary taýýarladylar. Şeýlelikde, “Aşgabat 2017” oýunlary Ýer şarynyň dürli künjegindäki müňlerçe adamlara şöhratly taryhy we baý medeniýeti bolan Türkmenistany täzeden açmaga giň mümkinçilik berdi.
Milli Liderimiz Gurbanguly Berdimuhamedow sport hereketiniň ösdürilmegine uly üns berýär. Häzirki wagtda ýurdumyzda bu ugurda öň görlüp-eşidilmedik ýokary derejä ýetildi. Berkarar döwletimiziň bagtyýarlyk döwründe ýurdumyzyň ähli sebitlerinde sagdyn durmuşyň binýady bolan häzirki zaman sport toplumlary, stadionlar, sport mekdepleri, bedenterbiýe bilen meşgullanmak üçin meýdançalar guruldy. Ýurdumyzda her ýylda sportuň dürli görnüşleri boýunça bölümler açylýar.
Ýurdumyzda türgenleriň taýýarlyk derejesiniň ýokary bolmagyna halkara bäsleşiklerinde ýokary derejeleri gazanmaga ýardam berýän iň bir amatly şertler döredilýär. Ýaňy-ýakynda döwlet Baştutanymyz Gurbanguly Berdimuhamedow 2020-nji ýylda Tokioda geçiriljek ХХХII tomusky Olimpiýa oýunlaryna milli ýygyndy toparlarynyň taýýarlygyny üpjün etmek hakynda Karara gol çekdi. Biziň türgenlerimiz Jakartada geçiriljek tomusky Aziada oýunlaryna hem işjeň taýýarlanýarlar. Bu oýunlaryň badalga almagyna dört aýdan hem az wagt galdy.
Häzirki mejlisde şeýle hem Türkmenistanda Olimpiýa hereketlerini ösdürmegiň meýilnamalaryna garaldy, MOK-nyň Ýerine ýetiriji komitetiniň agzalary saýlanyldy.


text:
Täjigistanyň Ýokary sudy ýurtda gadagan edilen “Yslamçy Gaýtadan döreýiş” partiýasynyň liderini gaýybana sud edýär.
1-nji fewralda täjik Ýokary sudunyň başlygy Şermuhammadi Şohiýon žurnalistlere beren maglumatynda Muhiddin Kabiriniň sud diňlenişiginiň “gizlinlikde geçirilýändigini” aýtdy.
Kabiri terrorizmde we 2015-nji ýylyň sentýabrynda gozgalaňçy generalyň liderliginde, hökümetiň sözüne görä, häkimiýeti ýaragly ele salmaga synanyşmaga gatnaşmakda aýyplanýar.
Öz-özüni sürgün eden Kabiri agzalýan aýyplamalary ret edip, özüniň ýowuzlyklara gatnaşygynyň ýokdugyny aýdýar.


text:
Türkmenistan Aziýanyň demir ýol ulgamyna möhüm halka hökmünde goşulyşýar
Şu hepdede, sişenbe güni Türkmenistandan Akýaýla demir ýol menziliniň üsti bilen Hytaý-Gazagystan-Türkmenistan-Eýran ugry boýunça synag gatnawyny amala aşyrýan düzümleriň tapgyryndan üçünji konteýner ýük düzümi Eýrana ugrady. Ozal habar berlişi ýaly, şu ýol boýunça ilkinji şeýle demir ýol düzümi türkmen-eýran serhedinden 8-nji ýanwarda, şondan birnäçe gün soň, 12-nji ýanwarda ikinjisi geçdi.
Hormatly Prezidentimiz Gurbanguly Berdimuhamedow kuwwatly ulag-aragatnaşyk düzümini döretmegiň hasabyna özara bähbitli ykdysady gatnaşyklary ösdürmäge hem-de halkara hyzmatdaşlygy pugtalandyrmaga gönükdirilen iri möçberli taslamalaryň başyny başlady. Häzirki wagtda Türkmenistanyň logistika strategiýasy Merkezi Aziýa sebitiniň hem-de tutuş yklymyň çäklerinde anyk häsiýete eýe boldy.
Ýurdumyzyň ulag ulgamynyň üstaşyr mümkinçilikleri daşary ýurtly hyzmatdaşlaryň ünsüni özüne çekýär. Olaryň hatarynda Hytaý Halk Respublikasy hem bar. Hytaýyň dürli etraplaryndan geçen ýylyň dekabr aýynyň ahyryndan başlap, halkyň sarp edýän harytlary ýüklenen konteýner wagonlarynyň 130-dan gowragyny birleşdirýän demir ýol düzümleriniň 3-si ugradyldy.
Demir ýol düzümleri yzly-yzyna ilki bilen Inçuan şäherinden (HHR-iň merkezi bölegindäki awtonom sebitden), soňra bolsa Hytaýyň günorta bölegindäki iri senagat merkezi bolan Çanşa şäherinden (Hunan welaýaty) hem-de ýurduň demirgazygyndaky Şansi welaýatynyň Sian şäherinden ugradylar.
Olar Gazagystanyň çäginden Serhetýaka türkmen menziline çenli üç günüň dowamynda ýol sökdüler, soňra 15 sagadyň dowamynda tutuş Balkan welaýatynyň çäginden Eýranyň serhedine çenli 825 kilometr ýoly geçdiler.
Şeýlelikde, Hytaý-Gazagystan-Türkmenistan-Eýran demir ýol ugry boýunça umumy geçilen ýol iki hepdä golaý boldy. Munuň özi ortaça deňiz arkaly geçilýän ýoldan iki esse çaltdyr. Deňiz arkaly ýoly geçmek üçin 30 gije-gündizden 40 gije-gündize çenli wagt gerek bolýar.
Bilermenleriň pikirine görä, dört ýurduň çäginden uzalyp gidýän bu ýol ýükleri Hytaýdan Pars aýlagynyň bazarlaryna çalt getirmekde has amatly logistiki çözgüt bolup durýar. Galyberse-de, ulaglaryň beýleki görnüşlerinden demir ýoluň artykmaçlygy gatnawlary islendik howa şertlerinde amala aşyryp bolýandygyndan, guryýer konteýner ugurlarynyň ýokary ygtybarlylygyndan hem-de köp mukdarda ýük daşalanda tygşytlylykdan, şeýle hem daşky gurşawa edilýän täsir nukdaýnazaryndan ekologiýa kadalarynyň berk berjaý edilmeginden ybaratdyr. Şoňa görä-de, döwlet Baştutanymyz Gurbanguly Berdimuhamedow ýurdumyzyň üstaşyr özüne çekijiligini ýokarlandyrmakda aýratyn ähmiýet berýär.
Synag gatnawlary hytaýly ýük ugradyjylara Türkmenistanyň üstünden geçýän üstaşyr geçelgeleri ulanmak bilen, ýoly gysgaltmagyň hem-de ýük daşamagyň bahasyny azaltmagyň hasabyna köp möçberdäki serişdeleri tygşytlap biljekdiklerine göz ýetirmäge mümkinçilik berdi. Mundan başga-da, Ýewraziýanyň ýurtlarynyň iri söwda hyzmatdaşy hökmünde Hytaý Gazagystan-Türkmenistan-Eýran demir ýoluna beýleki goňşy döwletleri hem goşmaga gyzyklanma bildirip, bu ulgamda täze gepleşikleriň başyny başlaýar.
Türkmenistan üçin bolsa bu transmilli taslama gatnaşmak üstaşyr mümkinçilikleri işjeňleşdirmekden girdejileriň ýokarlandyrylmagyny hem-de ösen ulag ulgamly we ýokary derejeli logistiki hyzmatly döwlet hökmünde halkara gatnawlar bazarynda eýeleýän ornunyň berkidilmegini aňladýar. Bularyň ählisi durmuş-ykdysady we tehnologiki ösüşiň, ýurduň dünýä hojalyk gatnaşyklaryna goşulyşmagynyň möhüm alamatlary bolup durýar.
Çünki, häzirki wagtda hormatly Prezidentimiz Gurbanguly Berdimuhamedowyň ulag syýasatyny üstünlikli durmuşa geçirmegi netijesinde, Türkmenistanda Beýik Ýüpek ýoly sebit hem-de yklym ähmiýetli häzirki zaman awtomobil, demir ýol, deňiz we howa ýollary görnüşinde gaýtadan dikeldilýär. Bu ýollar daşary ykdysady gatnaşyklaryň pugtalandyrylmagyny, ýük daşamagyň we ýolagçy gatnatmagyň möçberleriniň artdyrylmagyny, köp ýurtlaryň arasynda medeni hem-de syýahatçylyk gatnaşyklarynyň ösdürilmegini üpjün eder.
Ýurdumyzyň üstaşyr kuwwatyndan netijeli peýdalanmakdan alynýan girdejilerden başga-da, Gazagystan-Türkmenistan-Eýran ýolunyň işjeň hereket etmegi Hazarýaka sebitiniň ösüşine kuwwatly itergi berer, şol sanda onuň önümçilik we durmuş düzüminiň giňeldilmegine ýardam eder. Ulag ulgamy bu babatda esasy ugurlaryň biri bolup durýar. Munuň özi jemgyýetçilik önümçiliginiň esasy görnüşleriniň biridir, iri durmuş-ykdysady şertdir. Senagatyň, oba hojalygynyň, syýahatçylygyň hem-de beýlekileriň ýagdaýy we ösüşi, ilatyň abadançylygy onuň derejesine baglydyr.
Milli Liderimiz Gurbanguly Berdimuhamedowyň belleýşi ýaly, Gazagystan-Türkmenistan-Eýran demir ýoly – bu diňe bir täjirçilik taýdan esaslandyrylan taslama bolman, eýsem, sebitdäki we onuň çäginden daşdaky umumy ýagdaýa oňyn täsir etmäge, Aziýada durnuklylyga hem-de howpsuzlyga ýardam etmäge, tutuş yklymlaýyn gatnaşyklar ulgamynyň durnukly bolmagyny üpjün etmäge ukyply geosyýasatyň möhüm şertidir.
Ählumumy işlere işjeň gatnaşýan döwlet hökmünde Türkmenistan sazlaşykly ösüşiň esasynda halkara gatnaşyklarynyň täze binýadyny döretmäge saldamly goşant goşmaga çalyşýar. Munuň özi “Demirgazyk-Günorta” ulag geçelgesiniň işe girizilmegi hem-de beýleki döwletara ýollaryň gurulmagy bilen tassyklanylýar.
Ýurdumyz özara gatnaşyklaryň köptaraply görnüşi ugrunda çykyş etmek bilen, onuň üstüni Birleşen Milletler Guramasynyň derejesinde öňe sürülýän hem-de kararnamalar hökmünde kabul edilýän möhüm başlangyçlar bilen ýetirýär. Häzirki döwrüň täze ýagdaýlaryny hem-de talaplaryny nazara almak bilen, hormatly Prezidentimiziň BMG-niň ulag ulgamyny ösdürmek boýunça ýörite maksatnamasyny işläp taýýarlamak boýunça teklibi hem özara bähbitli söwda-ykdysady gatnaşyklary giňeltmäge gönükdirilendir. Onda Hazar we Gara deňizleriniň, Orta Aziýanyň hem-de Ýakyn Gündogaryň arasynda ulag-üstaşyr mümkinçiliklerini öwrenmek göz öňünde tutulýar.
Halkara ulag geçelgeleri dünýä ykdysadyýetini globallaşdyrmagyň esasy gurallaryna öwrüldi. Türkmenistan bu işleri ilerletmek bilen, ýurdumyzyň durnukly ykdysady we durmuş ösüşine hem-de sebitiň we dünýäniň bähbitlerine döwletimiziň geoykdysady kuwwatyndan netijeli peýdalanmak boýunça hormatly Prezidentimiz Gurbanguly Berdimuhamedow tarapyndan işlenip taýýarlanylan strategiýa daýanyp, öz çäginde yklymyň möhüm logistiki merkezleriniň birini döredýär.


text:
29 Kasım 2015 Pazar
Birža Täzelikleri
Geçen hepdede Türkmenistanyň Döwlet haryt-çig mal biržasynyň söwdalarynda geleşikleriň 52-si hasaba alyndy.
Daşary ýurt walýutasyna Birleşen Arap Emirliklerinden, Türkiýeden, Owganystandan we beýleki ýurtlardan gelen telekeçiler Türkmenbaşydaky nebiti gaýtadan işleýän zawodlar toplumynda öndürilen dizel ýangyjyny, gidrousulda arassalanan dizel ýangyjyny, gyzdyrylan nebit koksuny satyn aldylar. Bulardan başga-da, Russiýadan, Şweýsariýadan, BAE-den, Türkiýeden, Owganystandan gelen telekeçiler daşary ýurt walýutasyna azyklyk bugdaýy, nah ýüplügi, pagta süýümini we pagta lintini satyn aldylar. Geleşikleriň jemi bahasy ABŞ-nyň 49 million 560 müň dollaryndan gowrak boldy.
Manat serişdelerine Russiýanyň işewür toparlarynyň wekilleri jemi bahasy 1 million 22 müň manatdan gowrak bolan arassalanan pagta ýagyny we nah ýüplügi satyn aldylar.
Ýurdumyzyň telekeçileri içerki bazar üçin umumy bahasy 1 million 928 müň manatdan gowrak möçberde polipropileni (TNGIZT-yň önümi) we azyklyk bugdaýy satyn aldylar.
Kaydol: Kayıt Yorumları (Atom)


text:
Zeýtun şahajygy operasiýasynda ýene-de bir oba terrorçylardan saplandy
Türkiýäniň Ýaragly güýçleri we Azat Siriýa goşuny Siriýanyň Afrin sebitinde alyp barýan Zeýtun şahajygy operasiýasynda ýene-de bir obany terrorçylardan saplady
Türkiýäniň Ýaragly güýçleri we Azat Siriýa goşuny Zeýtun şahajygy operasiýasynyň 25-nji gününde Afriniň demirgazygyndaky Bülbül etrapçasynyň Ömer Simo obasyny PÝD/PKK-dan saplady.
Türkiýäniň Ýaragly güýçleri we operasiýa goldaw berýän Azat Siriýa goşuny operasiýanyň başlan güni bolan 20-nji ýanwardan bäri PÝD/PKK-nyň gözegçiligi astyndaky 5 etrapçasyndaky 34 obany, 3 kiçi obany we strategik taýdan möhüm bolan 14 sany dagdyr-depe bolmak bilen jemi 52 aýry ýeri terror guramasyndan halas etdi.
Beýleki tarapdan terror guramasyna garşy artilleriýa hüjümleri hem dowam etdirilýär.
Terror guramasyna degişli ýerlere artilleriýa arkaly hüjüm guraldy.
Afrin sebitinde anyklanan terror guramasy PÝD/PKK-a degişli ýerler Kilis welaýatynda ýerleşdirilen köp nilli granatamýotlar, gaubisalar we taňklar bilen nyşana alynyp, hüjüm guraldy.


text:
ABŞ-nyň uçarlary Orsýetiň SU-35 kysymly söweş uçarlary bilen bilelikde Alýaskanyň kenarlarynyň golaýynda peýda bolan iki sany TU-95 bombalaýjy uçaryny anyklady, diýip Demirgazyk Amerikanyň howa giňişligini goramak boýunça NORAD guramasy 4-nji maýda habar berdi.
Orsýetiň bombaçy uçarynyň söweş uçarlary bilen bilelikde agzalan giňişlikde peýda bolmagynyň ençeme ýylyň dowamynda ilkinji ýagdaý bolandygyny resmiler aýtdylar.
Orsýetiň uçary 2-nji maýda Alýaskanyň kenaryndan 80 çemesi kilometr uzaklykda uçupdyr.
Uçarlaryň howada peýda bolan giňişligi ABŞ-nyň territoriýasynyň daşynda, emma ABŞ tarapyndan uçarlaryň özlerini anyklaşdyrmagy talap edilýän zonanyň içinde ýerleşýär.
Orsýetiň dört sany uçarynyň, şol sanda ýadro ýaragyny götermäge ukyply bombalaýjy uçarlarynyň Raptor F-22 kysymly iki sany söweş uçary tarapyndan öňüniň alnandygy aýdylýar.
Orsýetiň Goranmak ministrligi Ýuwaş okeanyň we Aleut adalarynyň üstünden uçmagyň “adaty” ýagdaýdygyny aýtdy we onuň howa giňişliklerine degişli halkara düzgünlerine laýyk gelýändigini belledi.


text:
Türkmenistan daşary ýurtlaryň ýokary we orta hünärmentlik okuw jaýlarynyň diplomlaryny ykrar etmek boýunça täze tertibini kesgitledi diýip, ýurduň döwlet mediasy 28-nji maýda habar berdi.
Resmi maglumata görä, ýurduň Bilim ministrligine prezident Berdimuhamedowyň gol çeken karary bilen kesgitlenen tertibe laýyklykda, daşary ýurtly okuw jaýlarynyň diplomlaryny ykrar etmek tabşyrylypdyr. Agzalan düzgüniň jikme-jikleri anyklaşdyrylmady.
Martyň aýagynda Türkmenistanyň prezidenti daşary ýurtlaryň ýokary okuw jaýlarynda gaýybana bilim alýan ýurt raýatlarynyň diplomlaryny tassyklamak boýunça işleri aktiwleşdirmegi tabşyrypdy. Bu barada wideo şekilli iş maslahatynda ýurduň bilim ministri Pürli Agamyradowa tabşyryk berlendigi TDH döwlet habar agentliginiň maglumatynda aýdyldy.
“Ýurduň bilim pudagy döwrüň talabyna görä kämilleşmeli” diýlip, maglumatda prezident G. Berdymuhamedowyň sözünden sitata getirýär.
Türkmenistanda daşary ýurtlaryň ýokary we orta hünärmentlik okuw jaýlarynyň diplomlaryny ykrar etmek boýunça kesgitlenen täze tertipde gaýybana bilim alan türkmenistanlylaryň diplomlarynyň tassyklanmagynyň göz öňünde tutulyp-tutulmaýandygy barada habar berilmeýär.
Türkmenistanda daşary ýurtlaryň ýokary okuw jaýlarynda gaýybana okanlaryň diplomlarynyň kabul edilmejegi 2014-nji ýylyň başynda mälim edilipdi. Ýöne şol ýylyň aprel aýynda Türkmenistan daşary ýurtlaryň okuw jaýlarynyň ähli diplomatlarynyň kabul edilmegini doly ýatyrypdy.
Şondan bäri Türkmenistanda daşary ýurtlaryň ýokary okuw jaýlarynyň gündizki bölümlerinde okanlaryň diplomlarynyň ykrar edilmegi ençeme gezek togtadylyp, soň ýene dowam etdirilipdi.
Soňky gezek daşary ýurtly diplomlaryň ykrar edilmeginiň düzgüni 2015-nji ýylyň fewral aýynda kesgitlenipdi, şonda prezidentiň karary bilen kesgitlenen düzgünnamada, daşary ýurt okuw jaýlarynyň diňe gündizki bölümlerinde okanlaryň diplomlarynyň ykrar ediljekdigi aýdylypdy.
Mundan öň Türkmenistan öz raýatlarynyň daşary ýurtlaryň ýokary okuw jaýlarynda okap alan diplomlaryny ykrar etmezlik planlaryny 2011-nji ýylyň maý aýynda hem yglan edipdi.


text:
Ykdysadyýet
«Ak şäherim Aşgabat» atly köpugurly halkara sergi
Gözden geçirilişi guraýjylar — Aşgabat şäheriniň häkimligi hem-de ýurdumyzyň Söwda-senagat edarasy gurluşykdan başlap, elektrik energiýasyna, gaýtadan işleýän we ýerli senagata, bezege hem-de şäher durmuşyny abadanlaşdyrmaga çenli özara peýdaly hyzmatdaşlyk üçin gyzyklanma döredýän zatlaryň giň gerimini hödürleýärler.
Türkmenistanyň IX halkara Gaz kongresi netijelerini jemledi
30-dan gowrak ýurtdan hökümet guramalarynyň, nebitgaz kompaniýalarynyň, pudaklaýyn ylmy-barlag institutlarynyň, ýokary okuw mekdepleriniň, esasy köpçülikleýin habar beriş serişdeleriniň wekillerini goşmak bilen dört ýüzden köpräk adamy bir ýere jemläp, Türkmenistan halkara derejede pikir alşylýan merkeze öwrülen derejesini nobatdaky gezek tassyklady. Bu ýerde energiýany ibermegiň eksport ugurlaryny diwersifikasiýalaşdyrmak, maýa goýumlar, milli we sebit gaz ulag düzümlerini ösdürmek, ýokary hünär derejeli ussat işgärleri taýýarlamak baradaky meseleler ara alnyp maslahatlaşyldy.
Lebap welaýatynyň administratiw merkezinde gök-miwe önümleri saklanylýan iri sowadyjy toplum guruldy
Sowadyjy toplum 4 gektar ýer tutýar. Onda gök-miwe, bakja önümlerini uzak möhletleýin saklamak, welaýatyň alyjylar bazaryny olar bilen durmukly üpjün etmek, şeýle hem witaminlik önümleri ýurduň beýleki sebitlerine ibermek üçin ähli şertler döredilen.
“Demirgazyk - Günorta” ulag geçelgesi - sebitiň ýük akymlarynyň “altyn halkasy”
Türkmenistanyň demir ýol ulgamynyň sebit logistika ulgamyna girizilmegi ýurdumyzyň geografiýa taýdan amatly ýerleşýändigi hasaba alnanda, ykdysadyýetimizi ösdürmegiň wezipelerine laýyk gelýär. Hormatly Prezidentimiz Gurbanguly Berdimuhamedow multimodal düzümiň kemala gelmegine gönükdirilen iri möçberli ulag taslamalaryny öňe sürüp, döwletimiziň üstaşyr mümkinçilikleriniň giňeldilmeginiň durmuş-ykdysady hem-de tehnologiýa ösüşiniň, Türkmenistanyň dünýä hojalyk gatnaşyklaryna goşulyşmagynyň möhüm şertleriniň biri bolup durýandygyny hemişe belleýär.
Awazada IX halkara Gaz kongresi açyldy
Hormatly Prezidentimiz Gurbanguly Berdimuhamedowyň ýangyç-energetika syýasatyny üstünlikli durmuşa geçirýän hem-de uglewodorod serişdelerini ugratmagyň köp şahaly ulgamyny we dünýä bazarlarynda energiýa serişdeleriniň üstaşyr howpsuzlygynyň ygtybarly guralyny döretmek ugrunda çykyş edýän türkmen gazçylary ähli gyzyklanma bildirýän ýurtlary we kompaniýalary özara peýdaly esasda ýola goýulýan hyzmatdaşlyga çagyrýar. Ýurdumyzyň indi dokuz ýyldyr gaz pudagyndaky özara hyzmatdaşlyklaryň möhüm meselelerini ara alyp maslahatlaşmak üçin dünýäniň bilermenleriniň duşuşyk geçirýän ýerine öwrülmegi munuň aýdyň subutnamasydyr. Şonda döwletara ...
«Türkmenmaşyngurluşyk» konserni elektrotehniki önümleriň we durmuş tehnikasynyň çykarylyşyny artdyrýar
Toguň üýtgemeginiň öňüni alýan, tok öçürýän, tok aýyrýan enjamlar, keramiki izolýatorlar, bölüji şkaflar, trawersler ýaly elektrotehniki önümlere we elektrik ulgamlaryny abadanlaşdyrmaga niýetlenen beýleki önümlere ýurduň energetikleri uly isleg bildirýärler.
Birža täzelikleri
Daşary ýurt walýutasyna Birleşen Arap Emirliklerinden gelen telekeçiler we beýlekiler Türkmenbaşydaky nebiti gaýtadan işleýän zawodlar toplumynda öndürilen awtobenzini we polipropileni satyn aldylar. BAE-den we Owganystandan gelen işewürler Seýdiniň nebiti gaýtadan işleýän zawodynda öndürilen (“Türkmengaz” DK) awtobenzini, şeýle hem tehniki kükürdi satyn aldylar. Bulardan başga-da, daşary ýurt walýutasyna Rusiýadan, BAE-den, Türkiýeden, Özbegistandan, Gyrgyzystandan, Ukrainadan gelen telekeçiler nah ýüplük, portlandsement satyn aldylar. Geleşikleriň umumy bahasy ABŞ-nyň 41 million 36 müň dollaryndan gowrak boldy.
Türkmenistan obasenagat toplumynyň önümçilik binýadyny pugtalandyrýar
Bu şanly wakalar daşary ýurtlardan getirilýän harytlaryň ornuny tutýan önümleri öndürmek we Türkmenistanda öndürilýän önümleriň eksportunyň möçberini artdyrmak baradaky Döwlet maksatnamasyny üstünlikli durmuşa geçirmegiň ýolunda ýene bir möhüm ädimdir. Hormatly Prezidentimiz Gurbanguly Berdimuhamedowyň yzygiderli durmuşa geçirýän syýasatynyň ileri tutulýan ugurlaryna laýyklykda, ýurdumyzda häzirki zaman agrosenagat düzümlerini döretmäge saldamly maýa goýumlary goýulýar. Munuň özi sebitleri toplumlaýyn ösdürmäge, ýurdumyzda azyk bolçulygyny üpjün etmäge we tutuşlygyna alnanda, döwletimiziň ykdysady ...
Türkmenistanda ýod öndürilişi artdyrylýar
Gurluşyk meýdançasyna türk, eýran, ukrain kompaniýalarynyň galogenler toparyna degişli himiki serişdäni öndürmek boýunça enjamlary getirildi. Awtomatlaşdyrylan tehnologik iş ýod kristallaryny almagyň howa-desorbsion usulyna esaslanar, ol önümiň ýokary hilliligini üpjün etmäge we elektrik energiýasyny tygşytlamaga mümkinçilik berer.
Geçen hepdede Türkmenistanyň Döwlet haryt-çig mal biržasynyň söwdalarynda geleşikleriň 48-si hasaba alyndy
Manat serişdelerine Russiýanyň, Beýik Britaniýanyň, Pakistanyň işewür toparlarynyň wekilleri 2 million 172 müň manatlykdan gowrak möçberde arassalanan pagta ýagyny we nah ýüplügi, şeýle hem Saglygy goraýyş we derman senagaty ministrlginiň kärhanalarynda öndürilen önümleri satyn aldylar.


text:
Gazak prezidenti Nursultan Nazarbaýew ot alan awtobus heläkçiligi bilen bagly özbek kärdeşine gynanç hatyny ýollady. Iki ýurt 52 özbek raýatynyň pajygaly ölümine getiren ýangyn heläkçiligi boýunça derňew işini gozgady.
Gazagystanyň demirgazyk-günbatarynda ýerleşýän Aktobe regionynda, häkimiýetleriň aýtmagyna görä, esasan özbek işçilerinden düzülen ýolagçylary Orsýete äkidip barýan awtobusda ýangyn döredi.
Heläkçilikde diňe bäş adam aman galdy we bu hadysa dünýäde soňky bäş ýylyň dowamynda bolan şeýle heläkçilikleriň iň pajygalylaryndan biri boldy.
Gazagystanyň Maýa goýum we ösüş ministrligi 18-nji ýanwarda ýaýradan beýanatynda, heläkçilige uçran ulagyň Germaniýada öndürilen “Setra” kysymly 29 ýyllyk awtobusdygy, ýolagçy daşamak üçin rugsatnamasynyň bolmandygyny we howpsuzlyk güwä hatynyň 2016-njy ýylda gutarandygyny mälim etdi.
Şeýle-de, ministrligiň beýanatynda awtobusyň Gazagystanyň Şymkent şäherinden Orsýetiň Wolga derýasynyň kenarynda ýerleşýän Kazan şäherine, ýagny takmynan 2100 kilometrlik ýola barýandygy habar berilýär.
RIA Novostiniň habar bermegine görä, iki gatly awtobusyň gapdal gapylary petiklenip, ýolagçylaryň ýangyndan gaçmaklaryna böwet bolupdyr.
Orsýetiň “Interfaks” habar agentliginiň habar bermegine görä, Özbegistanyň prezidenti Şawkat Mirziýoýew 18-nji ýanwarda pajygaly heläkçiligi derňemek üçin, premýer-ministr Abdullah Aripowyň baştutanlygynda ýörite komissiýa döredipdir.
18-nji ýanwarda Daşkentden Aktobe regionyna uçar bilen baran özbegistanly derňewçiler ilki bilen waka boýunça “köçe-ýol hereketiniň bozulmagy ýa-da ýol ulaglarynyň hereketi boýunça kanun bozmalara” üns bererler diýip, “Interfaks” habar berýär.
Döwlet eýeçiligindäki “Kazinform” habar gullugynyň mälim etmegine görä, Gazagystan hem waka boýunça ýörite jenaýat derňew işini gozgapdyr.
Aktobe regionynyň Adatdan daşary ýagdaýlar boýunça departamentiniň başlygy Aktilek Kenes 18-nji ýanwarda žurnalistlere beren maglumatynda, wakada pida bolanlaryň ählisiniň Özbegistanyň raýatlarydygyny aýtdy.
Resmiler awtobusyň Gazagystanyň wagty bilen ir sagat 10:30 töweregi ot alandygyny we heläkçiligiň ýurduň günortasyndaky Şymkent şäherini Russiýanyň Samara şäheri bilen birikdirýän asfalt ýolda, Kalybaý obasyndan 10 km uzaklykda bolandygyny mälim etdiler.
Içeri işler ministrliginiň Adatdan daşary ýagdaýlar boýunça komitetiniň metbugat wekili Ruslan Imamkulow aman galan bäş ýolagçynyň üçüsiniň Özbegistanyň raýatlarydygyny, iki sürüjiniň bolsa gazak raýatydygyny aýtdy.
Şeýle-de, Imamkulow awtobusyň Gazagystanyň günorta regionynda hasapda durandygyny aýtdy.
Köp sanly özbegistanly Orsýete migrant işçi hökmünde, Gazagystanyň üsti bilen barýar.
18-nji ýanwarda ýangynyň bolan ýerinde, ýerli polisiýanyň işgärleri, derňewçiler, halas ediş toparlary we psihologlar iş alyp bardylar.
Adatdan daşary ýagdaýlar boýunça regional departament özüniň ýaýradan başlangyç derňew hasabatynda, awtobusda bar bolan elektrik näsazlygyň pajygaly heläkçilige ýol açan bolmagynyň ahmaldygyny we ýangynyň gysga elektrik zynjyryň utgaşmasy bilen dörän bolmagynyň mümkindigini habar berdi.
Aktobäniň regional merkezinden 320 km uzaklykda bolup geçen bu tragediýa şu wagta çenli bu regionda bolan ençeme heläkçiligiň soňkusydyr.
2017-nji ýylyň oktýabr aýynda özbek ýolagçylaryny daşaýan we Gazagystanda hasapda duran bir awtobusyň Orsýetiň çäginde bir otla baryp urmagy bilen awtobusyň 19 ýolagçysy pajygaly ýagdaýda wepat bolupdy.
2015-nji ýylda Gazagystanda kiçi awtobusyň furgon görnüşli awtoulag bilen çaknyşmagynyň netijesinde 16 adam wepat bolupdy. Olaryň üçüsi ýaş çagady.


text:
“The Guardian” neşiriniň habaryna görä, britan ýazyjysy Filip Kerr 63 ýaşynyň içinde aradan çykdy. Ol aňtawçy Bernhard Gýunter baradaky detektiw trillerleriň hem-de “Çagalar çyragdyr” atly kitaplar toplumynyň awtorydyr. Filip Kerr 1956-njy ýylda ruhanynyň maşgalasynda dünýä inýär. Onuň ejesi gelip çykyşy boýunça Şotlandiýanyň gadymy uruglaryndan. Ol Birmingem uniwersitetinde hukuk ugrundan okaýar, aspiranturany tamamlandan soňra, mahabat agentliklerinde, şeýle hem “Sunday Times”, “Evening Standard” we “New Statesman” ýaly gazetlerde işleýär.
Ol “Mart benewşesi” (March Violets) atly ilkinji romanyny 1989-njy ýylda ýazýar we “Penguin” neşirýatynda çap etdirýär. Ol “Berlin gijesi” (Berlin Noir) atly trilogiýasynyň ilkinji kitabydyr. Şol döwürde 33 ýaşly ýazyjynyň detektiw romanynyň üstünligi oňa mahabat biznesinden daşlaşmaga hem-de edebiýat meýdanyna aralaşmaga mümkinçilik berýär. Onuň birinji kitabynyň yzysüre “Solgun jenaýatçy” (The Pale Criminal,1990), “Germaniýa barada saz mukamy” (A German Requiem,1991) ýaly eserleri halk köpçüligine ýetirilýär. Ýazyjy şol döwürden başlap hem 20-den gowrak eser döredýär.
Kerr romanlardan başga-da öz eserleri boýunça kinofilmler üçin ssenarileri ýazypdyr. Filip Kerr 1993-nji ýylda ýazyjylaryň we tankytçylaryň pikiri esasynda iň gowy 20 britan ýazyjysynyň hataryna girýär. Ol 2004-nji ýyldan fentezi žanrynda çagalara niýetlenen hem-de 7 kitaby öz içine alýan “Çagalar çyragdyr” eserini döredip ugraýar. Ol “Bir-birinden” (The One from the Other, 2006) “Berlin gijeleri” atly 10 romanyň birinjisidir. Ýazyjynyň “Eger-de ölüler direlmese” (Dead Rise Not, 2009) eseri “Ellis Peters Historic Crime award” baýragyna mynasyp bolupdy.
“The Guardian” neşiriniň habaryna görä, britan ýazyjysy Filip Kerr 63 ýaşynyň içinde aradan çykdy. Ol aňtawçy Bernhard Gýunter baradaky detektiw trillerleriň hem-de “Çagalar çyragdyr” atly kitaplar toplumynyň awtorydyr. Filip Kerr 1956-njy ýylda ruhanynyň maşgalasynda dünýä inýär. Onuň ejesi gelip çykyşy boýunça Şotlandiýanyň gadymy uruglaryndan. Ol Birmingem uniwersitetinde hukuk ugrundan okaýar, aspiranturany tamamlandan soňra, mahabat agentliklerinde, şeýle hem “Sunday Times”, “Evening Standard” we “New Statesman” ýaly gazetlerde işleýär.


text:
Täzelikler
-
Fransuz Institutynda duşuşyk
Türkmenistana birnäçe günlük syýahata gelen Benžamin Pitra öz lukmançylyk käri bolan psiholog-addiktolog we Fransiýanyň saglyk ulgamy barada gürrüň berer.
Duşuşyk 14-nji maýda sagat 18.30-da Fransuz Institutynda fransuz dilinde geçer.
-
Kann - Aşgabat, maý aýynyň kino festiwaly
Her ýylyň maý aýynda meşhur halkara Kann festiwaly geçirilýär. Bu ýyl, 8-19-njy maý aralygynda, deňizýaka şäherinde Dünýä kino birleşmesiniň wajyp wakasyna öwrülen bu festiwalyň 71-nji tapgyry geçirilýär. Iki hepdäniň dowamynda, Kann we onuň kenary, Festiwallar köşgi, Paradlar münberi, Gyzyl halydan geçýän halkara ýyldyzlar we Palma şahasy baýragynyň gowşurylyş dabarasy bütin dünýäniň ünsüni özüne çeker.
Maý aýynda, Aşgabat şäherinde hem Kino festiwaly gurnalýar. 11-13-nji maý aralygynda “Aşgabat” kinoteatrynda gurnaljak Ýewropa kinolarynyň günlerinde ýewropa ýurtlarynyň (Awstriýa, Şwesiýa, Estoniýa, Fransiýa... ) häzirkizaman kinolarynyň dürli žanrlary (dokumental film, multfilm, drama, komediýa) halka ýetiriler.
Giriş tölegsiz we filmler ýewropa dillerinde rus subtitleri bilen görkeziler.
Ýatlamalar
Festiwal üçin hödür edilen fransuz filmi “Ýatlamalar”. Ol 2014-nji ýylda Žan-Pol Ruw tarapyndan ekrana çykaryldy. Ol Dawid Foenkinesiň ady bir eseriniň esasynda düşürilen.
Ol 12-nji maýda şenbe güni sagat 19.00-da Aşgabat kinoteatrynda görkeziler. Giriş tölegsiz.
Roman, 23 ýaşynda, ol ýazyjy bolmak isleýär, ýöne öz ýoluny tapmakda kynçylyk çekýär. Onuň kakasy Mişel, 62 ýaşynda, özi boýun almasada, onuň ýaňy-ýakynda hormatly dynç alyşa çykmagy onuň bütin durmuşyny özgerdyär. Onuň enesi Madelen 85 ýaşynda. Haçanda ol garrylar öýüne ýerleşdirilende, ol özünden bu garrylaryň arasynda näme işleýändigini soraýar. Bir gün ol ýitip gidýär....
Film fransuz dilinde rus subtitleri bilen görkeziler.
-
Sişenbe gününiň ilkinji myhmany - 1-nji maý
Türkmenistandaky Fransuz Instituty sizi 1-nji maýda sagat 18.30-da Sişenbe agşamynyň duşuşygyna çagyrýar.
Bu agşamyň myhmany Ýohan Martin-Kiari. Türkmenistanda ol ýurtdaky ilkinji TurkmenAlemi 52°E emeli hemrasy bilen işleýär.
Ol bizi dogduk meni kenarýaka Alp regiony we Nisa şäheri bilen tanyşdyrar. Ol bize bu Ortaýer deňziniň kenarýaka şäheri, Kot d’Azuryň roman, italýan, fransuz merjeni bolan bu şäheriň taryhy we aýratynlyklary barada gürrüň berer.
-
Türkmenistandaky Fransuz Institutynda "Ahalteke we Fransiýa" atly serginiň açylyş dabarasy we konferensiýa.
21-nji aprelda sagat 15:00-da Türkmenistandaky Fransuz Institutynda "Ahalteke we Fransiýa" atly serginiñ açylyş dabarasy bolar.
Sergi 21-nji apreldan 12-nji maýa çenli dowam eder.
Partnýorlarymyz tarapyndan gurnalýan furşediñ dowamynda, myhmanlar üç sany sergiler zalynda türkmen suratkeşleriniñ bedewe bagyşlanan eserlerini synlap bilerler.
Birinji sergiler zaly atlaryñ morfologiýasyna we Ahalteke atlarynyñ jynsyna bagyşlanar.
Ikinji sergiler zalynda myhmanlara Ahalteke atlarynyñ taryhy barada we onuñ Türkmenistanyñ taryhynda tutýan orny barada sungatyñ üsti bilen gürrüñ beriler.
Üçünji sergiler zalynda bedewlerden ruhlanyp döredilen atlar temasyna bagyşlanan eserler görkeziler.
Serginiñ çäklerinde, 21-nji aprelda sagat 16.30-da Fransiýanyñ Ahalteke birleşmesiniñ Prezidenti, Ahalteke atlarynyñ seýisi Madam Eluaz Girardiniñ gatnaşmagynda konferensiýa gurnalar. Konferensiýa fransuz dilinde geçer.
-
Ibantuta bilen aýdym-sazly duşuşyk
Saz Iban Perretiň çagalykdan ýoldaşy. Ol ilki pianino we gitara çalýardy, ýöne Birleşen Arap Emiratlygynda we Bahreinde “Ud” atly saz guralyna sataşdy.
Ibantuta lakamyny özüne alyp, Iban Perre dünýä syýahatyny dowam edýär we gadymdam gelýän kirişli saz gurallaryny çalýan sazandalar bilen duşuşýar. Onuň soňky syýahaty ony Beýik Ýüpek ýoluna getirdi.
Festiwala gatnaşmak üçin Türkmenistana birnäçe günlük gelen sazanda Fransuz Institutynda geçiriljek duşuşyga geler.
Siz bu pursaty gaçyrmaň we 13-nji aprelda sagat 18.30 geçiriljek duşuşyga gatnaşyň.
-
Frankofoniýa 2018 bäsleşiginiň jemleýji tapgyry
Frankofoniýa baýramçylygy mynasybetli, Türkmenistandaky Fransuz Instituty fransuz dilinde gürleýän Türkmenistanly ýaşlaryň arasynda birnäçe konkurslary geçirdi.
Bu ýyl bäsleşikler 350-ýyllygy bellenýän “La Fonteniň basnýalaryna” bagyşlandy.
“Garga we tilki”, “Towşan we pyşdyl”, “Teneçir we garynja”, fransuz dilini öwrenýänleriň her biri şu basnýalaryň iň bolmanda birini okandyr ýa-da öwrenendir.
Teatr bäsleşigine gatnaşýanlar La Fonteniň bir basnýasyny sahnalaşdyrmaly.
“Döredijilik” bäsleşigine gatnaşýanlar La Fonteniň stilinden ugur alyp döwrebap basnýa düzmeli.
Şeýle hem, iň kiçiler üçin gurnalan surat bäsleşigine gatnaşýanlar bir basnýadan şekilleri surata geçirmeli.
Finalistleri goldamak we olaryň çykyşlary bilen tanyşmak üçin 31-nji martda sagat 17:00-da Watan kinoteatryna gelip bilersiňiz. Bu baýramçylyk agşamy Ermenistanyň, Rumyniýanyň we Fransiýasiýanyň ilçihanalarynyň we Fransuz dilinde gürleýän ýurtlaryň Halkara guramasynyň hemaýatkärliginde geçirilýär.
Agşamyň aýdym-sazly programmasy ýeňijilere baýrak gowşurmak dabarasy bilen jemlener. Baş baýrak - Total kompaniýanyň hemaýatkärliginde Fransiýa dil we medeni syýahat.
-
Fransuz Institutynda grammatika kružogy
Eger-de siz grammatikada kynçylyk çekýän bolsaňyz ýa-da ony gaýtalamak we täze bir zatlar öwrenmek isleýän bolsaňyz bu kružok siziň üçin.
Her Anna güni sagat 18.30-den 20.00 çenli, Türkmenistanyň Fransuz Institutynda halypa mugallym Leýla Mukaşewna grammatika kružogyny alyp barýar. Her sapak üçin ýörite grammatiki tema saýlanar. Ilkinji sapak 16-njy fewralda sagat 18.30 “çalyşmalar we onuň görnüşleri” ady bilen geçdi.
Ýakynda siziň üçin fransuz grammatikasynyň yekeje syry hem galmaz.
Bu kružoga giriş tölegsiz.
(Kursa gatmaýanlar Fransuz Institutyň mediatekasyna ýazylmaly)
-
Gürrüňdeşlik agşamy
Siz fransuz dilinde erkin gürlemek isleýärsiňizmi? Siz alan bilimiňizi tejribe arkaly ösdürmek isleýärsiňizmi? Siz fransuz mugallymlary bilen gürleşmek we pikir alyşmak isleýärsiňizmi?
Onda, biziň gürrüňdeşlik agşamymyza gatnaşmaga geliň
Hepdäniň penşenbe güni sagat 18.30-19.30 aralygynda Türkmenistandaky Fransuz Instituty sizi gürrüňdeşlik sapaklaryna çagyrýar.
Bu gürrüňdeşlik agşamlaryny Ann we Silwi alyp bararlar.
Ilkinji gürrüňdeşlik agşamy 30-njy noýabrda sagat 18.30-da başlaýar.!
giriş tölegsiz
(Institutyň talyplary we mediatekamyzyň agzalary üçin)


text:
11.09.2017
Şu gün hormatly Prezidentimiz Gurbanguly Berdimuhamedow Ministrler Kabinetiniň Başlygynyň käbir orunbasarlarynyň, Aşgabat şäheriniň we ýurdumyzyň welaýatlarynyň häkimleriniň gatnaşmagynda göni aragatnaşyk arkaly wideoşekilli iş maslahatyny geçirdi.
Iş maslahatynyň dowamynda paýtagtymyzy durmuş-ykdysady taýdan ösdürmek, ýurdumyzyň welaýatlarynyň ekerançylyk meýdanlarynda alnyp barylýan işleriň ýagdaýy, möwsümleýin oba hojalyk işleriniň barşy hem-de ilatymyzyň ýaşaýyş-durmuş derejesini yzygiderli ýokarlandyrmak bilen baglanyşykly meseleler ara alnyp maslahatlaşyldy.
Ilki bilen göni aragatnaşykda geçirilýän wideoşekilli iş maslahatyna Ministrler Kabinetiniň Başlygynyň orunbasary E.Orazgeldiýew çagyryldy. Wise-premýer häzirki döwürde ýurdumyzyň ekerançylyk meýdanlarynda alnyp barylýan möwsümleýin oba hojalyk işleriniň barşy, hususan-da, bugdaý ekişiniň we pagta ýygymynyň depginlerini güýçlendirmek babatda edilýän tagallalar barada hasabat berdi.
Bellenilişi ýaly, möhüm oba hojalyk möwsümleriniň guramaçylykly geçirilmegi üçin degişli düzümleriň sazlaşykly işini üpjün etmek boýunça ýörite iş maksatnamasy taýýarlanyldy. Ondan gelip çykýan wezipeleri abraý bilen ýerine ýetirmek ugrunda obasenagat toplumynyň ähli ulgamlarynda zerur işler alnyp barylýar.
Hormatly Prezidentimiz Gurbanguly Berdimuhamedow möwsümleýin oba hojalyk işleriniň ýagdaýyna ünsi çekip, bu ugurda alnyp barylýan işleriň depginlerini güýçlendirmek babatda ähli zerur tagallalary görmegi wise-premýerden berk talap etdi. Döwlet Baştutanymyzyň belleýşi ýaly, ýurdumyzyň ekerançylyk meýdanlarynda bugdaý ekişi haýal alnyp barylýar, tehnikalaryň mümkinçiliklerinden netijeli peýdalanylmaýar.
Pagta ýygymynyň depginlerini ýokarlandyrmagyň, bu ugurda alnyp barylýan işleriň netijeliligini artdyrmagyň möhümdigini belläp, milli Liderimiz pudakda aýratyn möhüm hasaplanylýan bu möwsümiň guramaçylykly geçirilmegi ugrunda degişli çäreleriň görülmelidigini aýtdy we bu babatda wise-premýere birnäçe anyk tabşyryklary berdi.
Wideoşekilli iş maslahatynyň dowamynda welaýatlaryň häkimleriniň hasabatlary mahalynda wise-premýer E.Orazgeldiýew hem göni aragatnaşykda boldy.
Soňra Ahal welaýatynyň häkimi T.Atahallyýew häzirki döwürde welaýatda alnyp barylýan işleriň ýagdaýy, bugdaý ekişiniň hem-de pagta ýygymynyň barşy barada hasabat berdi. Bellenilişi ýaly, möwsümleýin oba hojalyk işleriniň depginlerini ýokarlandyrmak ugrunda degişli işler alnyp barylýar.
Hormatly Prezidentimiz Gurbanguly Berdimuhamedow hasabaty diňläp, ýurdumyzda oba hojalyk ekinleriniň bol hasylyny ösdürip ýetişdirmek üçin ähli zerur şertleriň döredilýändigine ünsi çekip, ýer eýeleriniň we kärendeçileriň ýokary hilli tohum, mineral dökünler, kuwwatly tehnikalar, suw bilen doly möçberde üpjün edilýändigini belledi.
Şunuň bilen baglylykda, milli Liderimiz welaýatyň ekerançylyk meýdanlarynda alnyp barylýan işleriň döwrüň talabyna we agrotehniki kadalara doly laýyk gelmelidigini häkime we wise-premýere tabşyrdy.
Soňra Balkan welaýatynyň häkimi S.Satlykow welaýatda alnyp barylýan işleriň ýagdaýy, möwsümleýin oba hojalyk işlerini guramaçylykly geçirmek, hususan-da, bugdaý ekişiniň depginlerini ýokarlandyrmak boýunça ýaýbaňlandyrylan giň möçberli çäreler barada hasabat berdi. Şeýle hem ol V Aziýa oýunlaryna taýýarlygyň çäklerinde alnyp barylýan işleriň ýagdaýy, şeýle hem Garaşsyzlyk baýramy mynasybetli ulanmaga beriljek desgalaryň gurluşygy barada habar berdi.
Hormatly Prezidentimiz Gurbanguly Berdimuhamedow Balkan welaýatynyň ekerançylyk meýdanlarynda geçirilýän agrotehniki çäreleriň kada laýyk derejede bolmagynyň zerurdygyna ünsi çekip, welaýatyň oba hojalygynyň sazlaşykly ösdürilmegi ugrunda döwlet tarapyndan döredilýän mümkinçilikleri netijeli peýdalanmak ugrunda ähli zerur tagallalary görmegi häkime we wise-premýere tabşyrdy.
Döwlet Baştutanymyz Gurbanguly Berdimuhamedow Ýapyk binalarda we söweş sungaty boýunça V Aziýa oýunlaryna taýýarlygyň çäklerinde alnyp barylýan işleriň wajypdygyna ünsi çekip, bu ugurda öňde durýan wezipeleriň çözgüdine örän jogapkärçilik we hemmetaraplaýyn esasda çemeleşilmelidigi barada görkezme berdi.
Milli Liderimiz Garaşsyzlyk baýramy mynasybetli ulanmaga berilmegi meýilleşdirilen desgalardaky işleriň depginlerini güýçlendirmegiň zerurdygyny aýdyp, olaryň öz wagtynda tamamlanmagynyň we gurluşyklarda ýokary hil derejesiniň üpjün edilmeginiň döwrüň möhüm talabydygyny belledi we bu babatda häkime birnäçe anyk görkezmeleri berdi.
Daşoguz welaýatynyň häkimi M.Baýramgulyýew öz çykyşyny welaýatdaky işleriň ýagdaýy, obasenagat toplumyny ösdürmek we onuň işini kämilleşdirmek boýunça durmuşa geçirilýän çäreler hem-de bugdaý ekişini, pagta ýygymyny guramaçylykly geçirmek bilen baglanyşykly alnyp barylýan işler baradaky hasabatdan başlady. Şeýle hem häkim Daşoguz welaýatynyň medeniýet işgärleriniň V Aziada bagyşlanan dabaralar mynasybetli işläp taýýarlan medeni maksatnamasy hakynda habar berdi.
Milli Liderimiz hasabaty diňläp, ähli meýilleşdirilen oba hojalyk işleriniň öz wagtynda we ýokary hilli geçirilmeginiň, agrotehniki kadalaryň berk berjaý edilmeginiň möhüm talap bolup durýandygyny belledi. Şeýle hem döwlet Baştutanymyz pagta ýygymynyň we bugdaý ekişiniň depginlerini güýçlendirmek we möwsümleri ýokary derejede geçirmek ugrunda ähli etraplaryň tijenip işlemelidigini tabşyrdy.
Hormatly Prezidentimiz Gurbanguly Berdimuhamedow welaýatda bugdaý ekişiniň we pagta ýygymynyň Garaşsyzlyk baýramyna çenli tamamlanmalydygyny belläp, bu babatda häkime we wise-premýere birnäçe tabşyryklary berdi. Şeýle hem döwlet Baştutanymyz “Aşgabat 2017” oýunlary mynasybetli taýýarlanylan medeni maksatnamanyň ýokary derejesiniň üpjün edilmeginiň zerurdygyna ünsi çekdi.
Hormatly Prezidentimiz Gurbanguly Berdimuhamedow göni aragatnaşykda geçirilýän wideoşekilli iş maslahatyny dowam edip, Lebap welaýatynyň häkimi Ç.Çarlyýewiň hasabatyny diňledi. Häkim häzirki döwürde welaýatda alnyp barylýan işleriň ýagdaýy, pagta ýygymyny we bugdaý ekişini guramaçylykly geçirmek boýunça ýaýbaňlandyrylan çäreler barada hasabat berdi.
Şeýle hem häkim öňde boljak şanly senelere, hususan-da, Ýapyk binalarda we söweş sungaty boýunça V Aziýa oýunlaryna görülýän taýýarlyk işleri barada aýdyp, welaýatdan yklymlaýyn ýaryşlaryň açylyş we ýapylyş dabarasyna gatnaşýan medeniýet-sungat işgärleri, olaryň taýýarlyk derejesi barada habar berdi.
Döwlet Baştutanymyz oba hojalyk işleriniň netijeliligini ýokarlandyrmak, ýerleri we suwy rejeli peýdalanmak, obasenagat toplumynyň öňünde durýan wezipeleri üstünlikli ýerine ýetirmek babatda häkime birnäçe tabşyryklary berdi.
Milli Liderimiz Gurbanguly Berdimuhamedow welaýatda desgalaryň gurluşygynyň, aýratyn-da, ýurdumyzyň Garaşsyzlyk güni mynasybetli ulanmaga beriljek desgalardaky işleriň ýagdaýyna ünsi çekip, bu ugurda zerur tagallalaryň edilmelidigini talap etdi. Ýurdumyzyň durmuşynda möhüm ähmiýeti bolan giň möçberli Aziýa oýunlarynyň medeni derejesini üpjün etmekde welaýatyň sungat ussatlarynyň taýýarlyk işleriniň talabalaýyk alnyp barylmalydygyny tabşyrdy.
Mary welaýatynyň häkimi B.Annagurbanow welaýatyň ekerançylyk meýdanlarynda alnyp barylýan işleriň ýagdaýy, pagta ýygymyny guramaçylykly geçirmek, bugdaý ekişiniň depginlerini ýokarlandyrmak we umuman, sebitiň oba hojalygynyň netijeliligini has-da artdyrmak boýunça alnyp barylýan giň möçberli işler barada hasabat berdi.
Şeýle hem häkim welaýatyň durmuş-ykdysady düzümini ösdürmek, Ýapyk binalarda we söweş sungaty boýunça V Aziýa oýunlary mahalynda guralýan medeni çärelere gatnaşýan welaýatyň sungat işgärleriniň taýýarlyk derejesi hakynda habar berdi.
Milli Liderimiz hasabaty diňläp, möwsümleýin oba hojalyk işleriniň agrotehniki kadalara doly laýyk derejede ýola goýulmalydygyna ünsi çekdi. Aýratyn-da, ekerançylykda örän wajyp hasaplanylýan bugdaý ekişiniň we pagta ýygymynyň ýokary guramaçylyk derejesiniň üpjün edilmelidigine ünsi çekdi.
Şeýle hem hormatly Prezidentimiz “Aşgabat 2017” oýunlaryna taýýarlygyň çäklerinde alnyp barylýan işlere ünsi çekip, welaýatyň medeniýet we döredijilik işgärleriniň giň möçberli ýaryşlara ýokary derejede taýýarlyk görmegi babatda zerur işleriň ýola goýulmalydygyny tabşyrdy.
Soňra göni aragatnaşykda geçirilýän iş maslahatyna Ministrler Kabinetiniň Başlygynyň orunbasary D.Amangeldiýew we Aşgabat şäheriniň häkimi Ş.Durdylyýew çagyryldy.
Wise-premýer gözegçilik edýän düzümlerinde alnyp barylýan işleriň ýagdaýy, hususan-da, “Aşgabat 2017” oýunlaryna görülýän taýýarlyk işleriniň derejesi, şeýle hem paýtagtymyzda arassaçylyk, abadançylyk ýagdaýynyň üpjün edilişi, gurluşygy alnyp barylýan desgalardaky işleriň depginini ýokarlandyrmak boýunça ýaýbaňlandyrylan çäreler barada hasabat berdi.
Döwlet Baştutanymyz ýurdumyzyň gurluşyk ulgamynda alnyp barylýan işleriň ýagdaýyna ünsi çekip, gurluşygy meýilleşdirilýän dürli maksatly desgalaryň taslamalarynyň taýýarlyk işlerine ylmy esasda çemeleşilmelidigini belledi. Bina ediljek desgalarda öňdebaryjy tehnologiýalaryň ornaşdyrylmalydygyny we olarda milli binagärlik ýörelgeleri bilen häzirkizaman tejribesiniň utgaşdyrylmalydygyny tabşyrdy. Milli Liderimiz bina ediljek desgalaryň öz wagtynda gurlup gutarylmagynyň we olarda ýokary hil derejesiniň üpjün edilmeginiň esasy talap bolup durýandygyny belledi.
Döwlet Baştutanymyz Ýapyk binalarda we söweş sungaty boýunça V Aziýa oýunlaryna taýýarlyk işleriniň döwrüň talabyna laýyk derejede alnyp barylmagynyň yklymlaýyn ýaryşlaryň ýokary guramaçylyk derejesiniň üpjün edilmeginde aýratyn ähmiýetlidigini belledi. Şeýle hem hormatly Prezidentimiz Aziýa oýunlaryna taýýarlygyň çäklerinde alnyp barylýan işleriň ýagdaýyna ünsi çekip, paýtagtymyzda abadançylyk we arassaçylyk işleriniň, şeýle hem ekilen bag nahallaryna, seýilgäh zolaklaryna edilýän idegiň yzygiderli gözegçilikde saklanmalydygyny aýtdy.
Şeýle hem milli Liderimiz paýtagtymyzda we ýurdumyzyň ähli künjeklerinde geljekde gurulmagy meýilleşdirilýän desgalar bilen bir hatarda seýilgäh zolaklarynyň ýerleşjek ýerleriniň, olarda oturdyljak bag nahallarynyň görnüşleriniň ylmy esasda seçilip alynmalydygyny belläp, bu işlere degişli alymlaryň işjeň çekilmelidigini aýtdy. Hormatly Prezidentimiz ýurdumyzyň ähli künjeklerinde degişli ekologiýa derejesiniň ýola goýulmalydygyny belläp, döredilýän tokaý zolaklarynyň gerimini giňeltmek, olarda degişli ideg işlerini yzygiderli alyp barmak bilen baglanyşykly meseleleriň hemişe üns merkezinde saklanmalydygyny we bu işlere dahylly düzümleriň sazlaşykly işiniň üpjün edilmelidigini tabşyrdy.
Iş maslahatynyň barşynda Aşgabat şäheriniň häkimi Ş.Durdylyýew ýurdumyzyň baş şäherini abadanlaşdyrmak, gök zolaklary döretmek we paýtagtymyzyň etraplarynyň çäklerinde degişli arassaçylyk ýagdaýyny saklamak boýunça döwlet Baştutanymyzyň ozal beren tabşyryklarynyň ýerine ýetirilişi barada hasabat berdi. Şeýle hem Aşgabatda gurluşygy alnyp barylýan desgalardaky işleriň ýagdaýy, “Aşgabat 2017-niň” oýunlaryna taýýarlyk işleriniň depginlerini ýokarlandyrmak babatda ýaýbaňlandyrylan giň möçberli çäreler hakynda habar berildi.
Döwlet Baştutanymyz paýtagtymyzy mundan beýläk-de hemmetaraplaýyn ösdürmek boýunça öňde durýan wezipeleriň çözgüdine örän jogapkärçilikli we hemmetaraplaýyn esasda çemeleşmegiň zerurdygyny belläp, bu babatda häkime birnäçe anyk görkezmeleri berdi. Milli Liderimiz medeni-durmuş, inženerçilik-tehniki we ekologiýa ugurlaryny öz içine alýan abadanlaşdyryş işleriniň geçirilişine toplumlaýyn esasda çemeleşmegiň wajypdygyna ünsi çekdi.
Paýtagtymyzyň ähli etraplarynyň çäkleriniň abadanlaşdyrylmagy, şäher gurşawynyň ekologiýa derejesiniň yzygiderli ýokarlandyrylmagy döwrüň möhüm talaby bolup durýar.
Hormatly Prezidentimiz Ýapyk binalarda we söweş sungaty boýunça V Aziýa oýunlaryna görülýän taýýarlyk işlerine ünsi çekip, olaryň ýokary guramaçylyk derejesiniň üpjün edilmegi babatda birnäçe tabşyryklary berdi. Milli Liderimiziň belleýşi ýaly, öňde boljak Oýunlar mynasybetli geçiriljek medeni-köpçülikleýin çärelerde halkymyzyň ruhy dünýäsi, ýurdumyzyň ýeten belent derejesi öz beýanyny tapmalydyr.
Göni aragatnaşykda geçirilýän wideoşekilli iş maslahatynyň dowamynda döwlet durmuşyna degişli başga-da birnäçe meselelere garaldy.
Hormatly Prezidentimiz Gurbanguly Berdimuhamedow wideoşekilli iş maslahatynyň ahyrynda oňa gatnaşyjylara mähriban halkymyzyň abadançylygynyň, bagtyýarlygynyň, Türkmenistanyň ykdysady taýdan mundan beýläk-de gülläp ösmeginiň we ýurdumyzyň halkara abraýynyň ýokarlanmagynyň bähbidine ýaýbaňlandyrylan giň möçberli özgertmeleri durmuşa geçirmekde uly üstünlikler arzuw etdi.
Türkmenistanyň Döwlet habarlar agentligi


text:
Sagdyn durmuş ýörelgelerine ygrarly, asylly däbe görä, boş wagtynda sport bilen meşgullanýan hormatly Prezidentimiz Gurbanguly Berdimuhamedow ir bilen sport awtomobilinde Garagum sähralyklaryna çykdy. Awtomobil ýörişinde Mejlisiň deputaty, ýurdumyzyň at gazanan tälimçisi Serdar Berdimuhamedow hem döwlet Baştutanymyzyň ýanynda boldy.
Yzygiderli ýagan ýagyşdan soňra sahawatly Günüň nury tyllaýy öwüşginleri bilen Garagum sährasyna gaýtalanmajak gözellik çaýdy. Sazak-selinler, çäge alaňlary ynsan göwnüni göterýän görnüşi emele getirdi. Ekologiýa taýdan tämiz türkmen sährasy ynsan saglygyna oňyn täsirini ýetirýär. Amatly howa gurşawy bu künjekleriň özboluşly aýratynlygy bolup durýar.
Döwlet Baştutanymyz sport ulagynda sähranyň içinden geçýän çöllük ýol bilen menzil aşyp barşyna ýurdumyzda köpçülikleýin bedenterbiýäniň we ýokary netijeli sportuň ösdürilmeginiň ynsan saglygynyň berkidilmeginde, jemgyýetimizde sagdyn durmuş ýörelgeleriniň pugtalandyrylmagynda aýratyn ähmiýetlidigini belledi.
Soňky ýyllarda biziň türgenlerimiz halkara derejede geçirilýän sport bäsleşiklerine işjeň gatnaşyp, baýrakly orunlara mynasyp bolýarlar. Ýapyk binalarda we söweş sungaty boýunça paýtagtymyzda geçirilen V Aziýa oýunlarynda türkmen türgenleriniň üstünlikli çykyş etmegi munuň subutnamasydyr. Türkmenistanyň at gazanan tälimçisi Serdar Berdimuhamedowyň ýolbaşçylyk edýän Türkmenistanyň söweş sungaty milli federasiýasynyň türgenleri “Aşgabat 2017” oýunlarynda medallaryň has köpüsini gazandy.
Döwlet Baştutanymyz Gurbanguly Berdimuhamedowyň göreldesi netijesinde ýurdumyzda awtomobil sporty hem barha meşhurlyga eýe bolýar, sportuň bu görnüşiniň ösdürilmegi üçin giň möçberli çäreler guralýar, awtomobil sportuny we motosporty ösdürmek boýunça toplumlaýyn çäreler geçirilýär. Muňa öňde boljak “Amul — Hazar 2018” halkara awtorallisine taýýarlyk görmegiň çäklerinde guralan ýaryş awtoulaglarynyň synag bäsleşikleri hem şaýatlyk edýär.
Ýurdumyzyň dürli künjeklerinde we paýtagtymyzda ýaşlaryň arasynda barha uly meşhurlyga eýe bolýan awtomobil we motosport merkezleri hereket edýär. Türkmen türgenleriniň toparynyň halkara ýaryşlara işjeň gatnaşýandyklary milli Liderimiziň sport ulgamynda alyp barýan syýasatynyň üstünliklere beslenýändiginiň subutnamasydyr. Döwlet Baştutanymyz 2009-njy ýylda Kazan — Aşgabat halkara awtorallisini geçirmek başlangyjy bilen çykyş etdi, bu bäsleşiklerde ýurdumyzyň türgenleri ýokary netijeleri gazandylar.
Hormatly Prezidentimiz sport awtoulagynda Garagum sährasy boýunça eden şu gezekki ýörişiniň dowamynda ogly bilen “Amul — Hazar 2018” Halkara awtorallisiniň meseleleri boýunça hem pikir alyşdy. Milli Liderimiziň teklibi boýunça bu awtomobil ýörişi Beýik Ýüpek ýolunyň ugry boýunça geçer.
Hormatly Prezidentimiz Gurbanguly Berdimuhamedowyň belleýşi ýaly, halkymyzyň saglygy biziň gymmatly baýlygymyzdyr. Şulardan hem-de “Döwlet adam üçindir!” diýen syýasatymyzdan ugur alyp, adamlaryň abadan we bagtyýar durmuşynyň üpjün edilmegine, jemgyýetimiziň we döwletimiziň iň gymmatly baýlygy hökmünde beden we ruhy taýdan kämil şahsyýetiň kemala getirilmegine ilkinji derejeli üns berilýär.
Köpçülikleýin bedenterbiýe we sport, olimpiýa hereketini ösdürmek maksady bilen, bu ulgama iri möçberli maýa goýumlary gönükdirilýär, milli maksatnamalar we toplumlaýyn özgertmeler üstünlikli durmuşa geçirilýär.
Halkymyzyň beden we ruhy taýdan kämil ýaş nesli terbiýeläp ýetişdirmek ýaly gadymy däp-dessurlaryny mynasyp dowam etdirmek bilen, ýurdumyzda halkara ölçeglere laýyk gelýän iri sport we atçylyk – sport toplumlary, stadionlar, köp sanly ýörite sport mekdepleri, şypahanalar we sagaldyş merkezleri gurulýar. Olar eziz Watanymyzyň şäherleriniň we obalarynyň binagärlik keşbini düýpli özgerdýär.
Milli Liderimiz Gurbanguly Berdimuhamedowyň hut şeýle syýasaty soňky ýyllarda mähriban Watanymyzyň sport döwleti hökmünde halkara abraýynyň belende galmagynyň binýady bolup durýar. Döwlet Baştutanymyzyň bedenterbiýe-sport hereketini we ýokary netijeli sporty ösdürmek boýunça alyp barýan ýadawsyz işleri netijesinde Türkmenistanda bu ugurda uly üstünlikler gazanyldy. Ýurdumyzda “Bedenterbiýe we sport hakynda” Kanun hem-de degişli möhüm maksatnamalar kabul edildi, türgenleriň we tälimçileriň ussatlygyny kämilleşdirmek ugrunda ähli şertler döredilýär. Şeýlelikde, türgenlerimiziň dünýä sport giňişliginde ýokary netijeleri gazanmaklary we Watanymyza mynasyp wekilçilik etmekleri üçin ähli şertler üpjün edilýär.
Türkmenistanlylar halkara ýaryşlara gatnaşmak bilen, altyn medallaryň ýüzlerçesine mynasyp bolýarlar. Bu ajaýyp üstünlikler Garaşsyz, Bitarap döwletimiziň ýaşyl Tugunyň dünýäniň islendik künjeginde belende galdyrylmagy ýaly, ýurdumyzyň her bir raýatynyň kalbyny buýsançdan doldurýan tolgundyryjy pursatlary emele getirýär diýip, hormatly Prezidentimiz Gurbanguly Berdimuhamedow bellemek bilen, ildeşlerimiziň halkara ýaryşlarda ýeňişleri gazanyp, Ýer ýüzünde merdana türkmen halkynyň şöhratyny, Watanymyzyň abraýyny artdyrýandyklaryny nygtaýar.
Türkmen türgenleriniň dürli halkara ýaryşlarda gazanýan köp sanly ýeňişleri bilen bir hatarda, Aşgabatda V Aziýa oýunlarynyň geçirilmegi sagdyn durmuş ýörelgeleriniň işjeň tarapdary hem-de millionlarça türkmenistanlylary sport bilen meşgullanmaga ruhlandyrýan milli Liderimiziň baştutanlygynda halkymyzyň gazanan nobatdaky ýeňşidir.
Hormatly Prezidentimiz köpçülikleýin sport hereketini ösdürmegiň öňüni çekmek hem-de oňa ählihalk derejesini bermek bilen, öz şahsy göreldesi esasynda diňe bir beden taýdan kämilleşmäge we ýokary netijeleri gazanmaga däl-de, şahsyýetiň sazlaşykly ösdürilmegine çagyrýar, şunda ynsanyň ruhy-ahlak dünýäsiniň, onuň garaýyşlarynyň derejesine uly üns berilýär, şol garaýyşlaryň esasynda hem Watana söýgi we onuň kuwwatynyň we gözelliginiň artdyrylmagyna hyjuw emele gelýär.
Parahatçylyk söýüji ýurdumyz Halkara olimpiýa komitetiniň we Aziýa Olimpiýa geňeşiniň agzasy bolmak bilen, olimpiýa hereketiniň hem-de halkara sport hyzmatdaşlygynyň pugtalandyrylmagynyň ösdürilmegine gönükdirilen anyk başlangyçlar bilen çykyş edýär. Ählumumy parahatçylygyň, dost-doganlygyň we netijeli hyzmatdaşlygyň kemala gelmeginiň bähbidine gönükdirilen bu başlangyçlar dünýä bileleşiginiň giň goldawyna we ykrarnamasyna eýe bolýar.
Döwlet Baştutanymyz ogly bilen bilelikde awtomobilli ýörişi amala aşyrmagyň barşynda Garagumuň giňişlikleriniň, şol sanda awtomobil sportuny halkara derejede ösdürmek üçin uly mümkinçiliklere eýedigini belledi.
Şu ýylyň bahar paslynyň hoştap howaly ilkinji günlerinde hormatly Prezidentimiz Gurbanguly Berdimuhamedowyň awtoulagda menzil aşmagy ýurdumyzda, aýratyn-da, ýaşlaryň arasynda sportuň bu görnüşiniň wagyz edilmegine milli Liderimiziň aýratyn üns berýändiginiň nobatdaky subutnamasy boldy.
Şunuň bilen baglylykda, paýtagtymyzda Awtomobil sporty boýunça häzirki zaman awtodromy bolan milli merkeziň, yzygiderli geçirilýän ýurdumyzyň çempionatlarynyň, ýokary tizlikli sport awtomobilleriniň satyn alynýandygynyň ähmiýetini ýene bir gezek bellemek gerek. Munuň özi ýaşlaryň sportuň bu görnüşi bilen giňden meşgullanmagyna, şeýle hem awtomobil sürüjileriniň ussatlygynyň ýokarlandyrylmagyna ýardam berýär.
Bularyň ählisi Türkmenistanda awtomobil sporty boýunça iri halkara ýaryşlaryň, şol sanda öňde boljak “Amul — Hazar 2018” halkara awtorallisiniň geçirilmegi üçin amatly şertleri döredýär. Bu awtoralli Watanymyzyň dünýäde sport döwleti hökmündäki abraýyny mundan beýläk-de ýokarlandyrmagyň ýolunda ýene bir möhüm ädim bolar diýip, sport awtoulagynda özüniň ýekşenbe günündäki ýörişini tamamlamak bilen, hormatly Prezidentimiz Gurbanguly Berdimuhamedow belledi.


text:
7 dekabr 2015y.ACCA ekzamen sessiýasy
Dekabr, 2015 “Beýker Tilly Türkmen” kompaniýasynyň işgärleri BAE-iň Dubaý şäherinde we Hindistanyň Nýu-Deli ş...
9 sentyabr 2015y.Ýewropa öwrediji hünär okuwy “Maliýe hasabaty we Toparyň Auditi”, 2015-nji ýylyň sentýabr aýy, Çehiýa Respublikasynyň Praga şäheri
“Baker Tilly Turkmen” kompaniýasy bilim beriş meýilnamasynyň çäklerinde “Baker Tilly International” ulgamyndaky halkara bilim beriş ...
18 iyul 2015y.“Baker Tilly Turkmen” kompaniýasynyň hyzmatdaşy Batyr Taganow “Baker Tilly International” kompaniýasynyň London şäherindäki Baş iş-jaýyna baryp gördi.
“Baker Tilly Turkmen” kompaniýasynyň hyzmatdaşy Batyr Taganow “Baker Tilly International” kompaniýasynyň London şäherindäki Ba...
21 iyun 2015y.“Baker Tilly Turkmen” kompaniýasynyň işgärleri iş sapary bilen Malaýziýa baryp gördüler.
“Baker Tilly Turkmen” kompaniýasynyň işgärleri iş sapary bilen Malaýziýa baryp gördüler we Türkmenistandaky öňdebaryjy ...
2 fewral 2015y.“Baker Tilly International” kompaniýasy bütin dünýä boýunça girdejisiniň 5% ýokarlanandygy barada habar berýär.
2014-nji ýylyň iýun aýynyň 30-na tamamlanýan döwür üçin jemmi girdejisi 3.6 milliard ABŞ dollaryndan ybarat bolup, onuň ös...


text:
Paýtagtymyzda “Hazar sebitinde parahatçylyk, durnuklylyk we halkara hyzmatdaşlyk” atly halkara maslahat geçirildi. Oňa Azerbaýjanyň, Eýranyň, Gazagystanyň, Russiýanyň we Türkmenistanyň wekilleri gatnaşdylar. Hormatly Prezidentimiz Gurbanguly Berdimuhamedowyň tabşyrygy boýunça geçirilýän maslahat ýurdumyzyň Daşary işler ministrligi hem-de Türkmenistanyň Prezidentiniň ýanyndaky Hazar deňziniň meseleleri boýunça döwlet kärhanasy tarapyndan guraldy.
Maslahatda gol çekilmegi göz öňünde tutulýan bäştaraplaýyn resminamalaryň, hususan-da, söwda-ykdysady hem-de ulag ulgamynda Hazarýaka döwletleriniň hyzmatdaşlygy hakynda ylalaşygyň gutarnykly işlenilmegine aýratyn üns berildi. Bu resminamalar 2014-nji ýylda hormatly Prezidentimiz Gurbanguly Berdimuhamedowyň Astrahanda (Russiýa Federasiýasy) geçirilen Hazarýaka döwletleriniň Baştutanlarynyň duşuşygynda beýan eden tekliplerine laýyklykda işlenip taýýarlanyldy.
Şunuň bilen baglylykda, ýakynda Türkmenbaşy şäherinde Hazar deňzindäki portlaryň ýolbaşçylarynyň duşuşygynyň geçirilendigini bellemek gerek. Olar daşalýan ýükleriň möçberini artdyrmak hem-de deňizde howpsuz ýüzmek, port we logistika düzümini ösdürmek bilen bagly meseleleri ara alyp maslahatlaşdylar. Kenarýaka döwletleriň wekilleri yklym ulag gatnawyny döretmekde sebitiň ähmiýetini artdyrmak nukdaýnazaryndan Hazar deňzinde gämiçiligi işjeňleşdirmek barada pikirlerini we tekliplerini beýan etdiler.
Hazarýaka döwletleriň özara söwdasynyň möçberi eýýäm uly görkezijilerde öz beýanyny tapýar. Emma hormatly Prezidentimiz Gurbanguly Berdimuhamedowyň belleýşi ýaly, ägirt uly ätiýaçlygy nazara almak ilen, biziň döwletlerimiziň ykdysady gatnaşyklaryny has-da giňeltmek hem-de olary hil taýdan täze derejä çykarmak üçin ähli mümkinçilikler bar.
Dünýä bileleşiginde örän uly gyzyklanma döredýän geosyýasy sebit bolan Hazar, ozaly bilen, onuň uglewodorod serişdelerine baý bolmagy hem-de “Demirgazyk—Günorta” we “Gündogar—Günbatar” ugurlary boýunça esasy ýollaryň kesişýän ýerinde ýerleşmegi bilen şertlendirilendir. Hazarda köpugurly netijeli hyzmatdaşlyk kenarýaka döwletleriň hemmesi üçin möhüm ähmiýete eýe bolup durýar, şol sanda milli, sebit derejelerinde howpsuzlygy üpjün etmek babatda möhüm ähmiýete eýedir.
Biziň ýurdumyz sebitde parahatçylygyň, howpsuzlygyň we durnukly ösüşiň saklanmagyny hem-de berkidilmegini Merkezi Aziýada amatly geosyýasy we ykdysady şertleriň döredilmegine doly ýardam etmekde, giň halkara hyzmatdaşlygyň möhüm meselelerini bilelikde çözmekde görýär. Munuň özi dünýäniň hojalyk gatnaşyklar ulgamyna giňden goşulyşmagyň, maýalary giňden çekmegiň esasy şertidir.
Hazarda parahatçylygyň, durnuklylygyň we özara bähbitli hyzmatdaşlygyň bähbidine bilelikdäki tagallalara taýýarlyk Prezidentler Gurbanguly Berdimuhamedowyň hem-de Wladimir Putiniň Bilelikdäki beýannamasynda hem tassyklanyldy. Bu resminama 2017-nji ýylyň 2-nji oktýabrynda Russiýanyň Lideriniň Türkmenistana bolan resmi saparynyň jemleri boýunça kabul edildi. 2014-nji ýylyň 29-njy sentýabrynda Astrahan şäherinde geçirilen IV Hazar Sammitinde öňe sürlen söwda-ykdysady we ulag ulgamlarynda hyzmatdaşlyk hakynda bäştaraplaýyn ylalaşyklary baglaşmak hakynda başlangyçlara goldawyň berilmegi tassyklanyldy. Türkmen we rus taraplarynyň öz hereketlerinde bu deňzi aýawly saklamagyň we peýdalanmagyň bähbitlerinden ugur aljakdygy bellenildi.
Şu ýylyň awgustynda türkmen Lideriniň Azerbaýjana resmi saparynyň jemleri boýunça Prezidentler Gurbanguly Berdimuhamedowyň hem-de Ilham Aliýewiň gol çeken Türkmenistanyň we Azerbaýjan Respublikasynyň arasynda strategiki hyzmatdaşlyk hakynda Jarnamada bellenilişi ýaly, biziň ýurtlarymyz Hazar deňzine parahatçylygyň, dostlugyň, howpsuzlygyň we hyzmatdaşlygyň deňzi hökmünde garamak bilen, Hazar deňziniň hukuk derejesi hakynda konwensiýanyň çalt ylalaşylmagynyň we kabul edilmeginiň möhümdigini tassyklaýarlar. Şunuň bilen baglylykda, taraplar Hazarýaka döwletleriniň Baştutanlarynyň derejesinde gazanylan ähli ylalaşyklary durmuşa geçirmegiň möhümdigini bellediler.
Şu ýylyň aprelinde Astanada geçirilen türkmen-gazak gepleşikleriniň jemleri boýunça gol çekilen Bilelikdäki beýannamada Prezidentler Gurbanguly Berdimuhamedow we Nursultan Nazarbaýew Hazar boýunça esasy meseleleri çözmäge çemeleşmeleriň ýakyndygyny bellediler, şeýle hem Hazar deňzinde kenarýaka döwletleriň işini düzgünleşdirmäge gönükdirilen esasy halkara şertnamasyny baglaşmagyň möhümdigini tassykladylar. Şunuň bilen bir hatarda, IV Hazar sammitiniň jemleri boýunça gazanylan ylalaşyklary durmuşa geçirmegiň zerurdygy bellenildi.
Geçen döwürde bioköpdürlüligi goramak hakynda, Hazar deňzini ýerüsti çeşmeleriň hapalamagyndan hem-de gury ýerde geçirilýän işleriň täsirinden goramak, deňziň nebit bilen hapalanmagyna getirýän ýagdaýlara sebit taýýarlygy, täsir etmek we hyzmatdaşlyk hakynda Çarçuwaly konwensiýany amala aşyrmagyň netijeli guralyny üpjün etmäge gönükdirilen Teswirnamalara gol çekilendigini bellemek gerek.
Mundan başga-da, Teswirnamalaryň ikisi işlenip taýýarlanylýar, olar 2010-njy ýylda Baku (Azerbaýjan) şäherinde geçirilen Hazarýaka döwletleriniň Baştutanlarynyň lll sammitinde gol çekilen Hazar deňzinde howpsuzlyk babatda hyzmatdaşlyk etmek hakynda Ylalaşygyň üstüni ýetirer. Bu resminamalar biologiýa serişdelerini bikanun çykarmaga garşy göreşmek hem-de deňizde ýüzmegiň howpsuzlygyny üpjün etmek ýaly ugurlarda goňşy ýurtlaryň ygtyýarly edaralarynyň özara gatnaşyklary üçin hukuk binýady döreder.
Şu gün hormatly Prezidentimiz Gurbanguly Berdimuhamedowyň başlangyjy bilen geçirilen “Hazar sebitinde parahatçylyk, durnuklylyk hem-de halkara hyzmatdaşlyk” atly halkara maslahat Hazar deňzini dostlugyň we ylalaşygyň deňzine öwürmäge hem-de bähbitli hyzmatdaşlygy giňeltmäge taýýar bolan Hazarýaka döwletleriň gatnaşyklarynyň netijeli boljakdygyny görkezdi.
©Seýsmiki Taýdan Durnukly Gurluşygyň Ylmy-Barlag Instituty


text:
9 Haziran 2016 Perşembe
Hormatly Telekeçiler!
Hormatly telekeçiler!
Hormatly adamlar!
Ýubileý ýylynda we Mirasa sarpa goýmak, Watany özgertmek ýylynda şu gün siziň bilen duşuşyp, Senagatçylar we telekeçiler birleşmesiniň öňünde durýan wezipeleri kesgitlemek, şeýle hem bar bolan meseleler barada siziň pikiriňizi diňlemek we olary çözmegiň ýollaryny ara alyp maslahatlaşmak barada karara geldim.
Biziň duşuşygymyzda göz öňünde tutulan esasy meselelere geçmezden öň ýurdumyzyň ykdysadyýetiniň ýagdaýy barada gysgaça durup geçmek isleýärin.
Şeýle hem, häzirki döwürde ýurdumyzyň Hökümetiniň çözmek boýunça iş alyp barýan meselelerini gysgaça beýan etmek isleýärin.
Häzirki döwürde dünýä ykdysadyýeti örän çylşyrymly ýagdaýy başdan geçirýär. Dünýäde çig mal serişdeleriniň nyrhlary ep-esli peseldi. Şeýle kynçylykly şertlerde, ilkinji nobatda, mähriban halkymyzyň yhlasly we tutanýerli zähmetiniň netijesinde, jemi içerki önümiň möçberiniň artyşyny 6 göterim derejede saklamagyň bize başardýandygyny bellemek isleýärin.
Bu bolsa, Döwlet býujetini zerur serişdeler bilen üpjün etmäge, ýurdumyzyň ilaty üçin kanunçylykda göz öňünde tutulan ähli ýeňillikleri saklamaga we göz öňünde tutulan durmuş maksatnamalaryny ýerine ýetirmäge bize mümkinçilik berýär.
Biz bahasy milliardlarça dollar bolan köp sanly desgalary bina edýäris. Şeýle hem, täze obalary, ýaşaýyş jaýlaryny, ýollary, halkara gaz geçirijilerini we beýleki köp sanly üpjünçilik ulgamlaryny gurýarys.
Ýurdumyzyň mukaddes Garaşsyzlygynyň 25 ýyllyk şanly baýramynyň bellenjek ýylyna çenli paýtagtymyz – ak mermere beslenen Aşgabat şäheriniň keşbini tanalmaz derejede özgertdik. Ýurdumyzyň şäherleri we obalary hem özgerip, ajaýyp keşbe eýe boldy.
Döwletimiziň Hökümeti we Mejlisi hem ýurdumyzyň ösüş depginini ýokary derejede saklamak, mähriban halkymyzyň abadan we bagtyýar durmuşda ýaşamagy ugrunda netijeli işleri amala aşyrýar.
Hormatly telekeçiler!
Hormatly adamlar!
Siziň bilşiňiz ýaly, biz ýurdumyzda bazar ykdysadyýetini emele getirmek boýunça anyk wezipeleri kesgitledik. Öňde goýlan bu wezipeleri yzygiderli durmuşa geçirýäris. Bu ugurda zerur kanunlar we beýleki kadalaşdyryjy hukuk namalary kabul edildi. Döwletimiz tarapyndan ýurdumyzyň telekeçilerine uly guramaçylyk we maliýe goldawy berilýär.
Bu goldaw eýýäm özüniň oňat netijelerini hem berýär.
Ýurdumyzyň telekeçileri tarapyndan onlarça iri önümçilik kärhanalary, söwda toplumlary we hyzmatlar ulgamynyň desgalary gurlup, ulanmaga berildi.
Şolaryň hatarynda, ýurdumyzda örän iri «Guş toplumy» hususy kärhanasyny, «Hasar» süýji-köke önümlerini öndürýän hojalyk jemgyýetini, «Bereketli» et we şöhlat önümlerini öndürýän hojalyk jemgyýetini, «Aýbölek» haryt nyşanly mebel fabrigini, «Sahabatly» we «Ajaýyp ussat – halal önümleri» hojalyk jemgyýetleriniň maldarçylyk toplumlaryny, «Hazar balyk» açyk görnüşli paýdarlar jemgyýetiniň Bekre balygyny we onuň işbilini ösdürip ýetişdirýän hem-de balygy gaýtadan işleýän kärhanasyny aýratyn bellemek isleýärin. Şeýle hem, şol desgalaryň hatarynda «Abadan haly» açyk görnüşli paýdarlar jemgyýetiniň haly kärhanasy, «Hilli alýumin» açyk görnüşli paýdarlar jemgyýetiniň Kagyz önümçilik toplumy, «Berkarar» we «Aşgabadyň ýalkymy» söwda-dynç alyş merkezleri hem-de köp sanly beýleki desgalar bar.
Häzirki döwürde ýurdumyzda oba hojalyk azyk önümleriniň 90 göterimden gowragy, senagat harytlarynyň 60 göterimden gowragy öndürilýär. Şonuň ýaly-da, söwda we hyzmatlar ulgamynda hyzmatlaryň 90 göterimden gowragyny telekeçilerimiz amala aşyrýarlar.
Häzir ýurdumyzyň ilatynyň ete, şol sanda towuk etine, süýde, ýumurtga bolan islegleri hususy önüm öndürijileriň hasabyna üpjün edilýär.
Şeýle hem, ýurdumyzyň hususy önüm öndürijileri ilatymyzy gök -bakja we miwe önümleriniň esasy bölegi bilen üpjün edýär.
Ýurdumyzyň telekeçileriniň durmuş-medeni we önümçilik maksatly desgalary gurmakda gazanýan üstünliklerine uly buýsanç bilen ýokary baha berýärin.
Aşgabat şäheriniň 13-nji tapgyrynyň desgalarynyň gurluşygynda telekeçilerimiz tarapyndan ýerine ýetirilen gurluşyk-gurnama işleri aýratyn bellenmäge mynasypdyr.
Telekeçilerimiz söwda we hyzmatlar ulgamynda hem möhüm orny eýeleýärler. Siz diňe bir ýokary derejede hyzmatlary etmek bilen çäklenmän, eýsem köp sanly täze iş orunlaryny hem döredýärsiňiz.
Bu bolsa, örän möhüm durmuş wezipesidir.
Berkarar döwletimiziň bagtyýarlyk döwründe türkmen halkynyň durmuş-ykdysady derejesi günsaýyn gowulanýar. Bu bolsa, elbetde, halk hojalygynyň ähli pudaklarynyň sazlaşykly we durnukly ösüşiniň ajaýyp netijesidir.
Ýurdumyzyň ykdysady kuwwatyny artdyrmak boýunça gazanylýan üstünliklere hem telekeçilerimiz uly goşant goşýarlar. Ýurdumyzyň ykdysadyýetiniň hususy pudagynyň wekillerine döwletimiziň uly ynam bildirýändigini we bil baglaýandygyny bellemek isleýärin!
Siziň bilşiňiz ýaly, şu ýyl biz ýurdumyzyň Esasy Kanunynyň – Konstitusiýasynyň rejelenen görnüşini tassyklamaga taýýarlyk görýäris.
Türkmenistanyň Konstitusiýasynyň rejelenen görnüşiniň maddalarynyň birinde telekeçilige döwlet tarapyndan goldaw bermegiň düzgünleriniň bellenjekdigine men berk ynanýaryn!
Hormatly telekeçiler!
Häzirki döwürde biz siziň öňüňizde uly maksatlary goýýarys:
Bäsleşige ukyply, daşary ýurtlardan getirilýän harytlaryň ornuny tutýan we eksporta niýetlenen, ýokary hilli önümleri öndürmek örän möhüm wezipeleriň biridir.
Bu önümler halkara ölçeglerine laýyk gelmelidir. Şeýle hem, söwdany talabalaýyk ýola goýmak we ýurdumyzyň ilatyna ýokary derejede hyzmatlary etmek ileri tutulýan wezipeleriň biri bolup durýar.
2020-nji ýyla çenli jemi içerki önümiň möçberinde ýurdumyzyň ykdysadyýetiniň döwlete dahylly däl pudagynyň paýy 70 göterime ýetirilmelidir. Ýurdumyzyň telekeçileri döwletimizde azyk howpsuzlygyny üpjün etmäge işjeň gatnaşmalydyrlar.
Şeýle hem, telekeçilerimiz «Türkmenistanyň ilatynyň sagdyn iýmitlenmegi boýunça 2013–2017-nji ýyllar üçin Milli maksatnamany», «Türkmenistanyň durmuş- ykdysady ösüşiniň 2011–2030-njy ýyllar üçin Milli maksatnamasyny», «Türkmenistanda öndürilýän önümleriň daşary ýurtlara iberilýän möçberini artdyrmak boýunça Döwlet maksatnamasyny» we «Türkmenistanda daşary ýurtlardan getirilýän harytlaryň ornuny tutýan önümleri öndürmek boýunça Döwlet maksatnamasyny» üstünlikli amala aşyrmaga gatnaşmalydyrlar.
Şonuň ýaly-da, telekeçiler 2017-nji ýylda Aşgabatda V Aziýa oýunlaryny ýokary derejede guramaçylykly geçirmäge mynasyp goşant goşmalydyrlar.
Täze gurulýan önümçilik kärhanalaryna innowasion tehnologiýalary ornaşdyrmak meselesine, işgärleriň işlemegi we dynç almagy üçin amatly şertleri döretmäge aýratyn üns bermeli.
Telekeçilerimiz öz daşary ýurtly hyzmatdaşlary bilen olaryň maýa goýumlaryny çekmek arkaly bilelikdäki kärhanalary döretmelidirler.
Şeýle hem, ýurdumyzyň telekeçileri daşary ýurtlarda netijeli iş alyp barmalydyrlar. Sebäbi, telekeçilerimiz işewürlikde, hususan-da, gurluşyk işewürliginde uly üstünlikleri gazandylar.
Olar desgalary ýokary hilli gurýarlar. Bu bolsa, telekeçilerimiziň daşary ýurtlarda hem işewürligi alyp barmagy üçin wagtyň gelip ýetendigine aýdyň şaýatlyk edýär.
Hususy telekeçiler ykdysadyýetiň täze pudaklarynda iş alyp barmaga çekilmelidir.
Olar iň täze tehnologiýalary ulanmak bilen, uglewodorod serişdelerinden başga ýerüsti we ýerasty gazylyp alynýan peýdaly baýlyklary özleşdirmäge girişmelidirler. Bu bolsa, ýurdumyzy senagat taýdan ösen döwlete öwürmäge mümkinçilik berer.
Syýahatçylyk telekeçilerimiziň alyp barýan işlerinde möhüm we ileri tutulýan ugra öwrülmelidir. Biz Hazaryň kenarynda «Awaza» milli syýahatçylyk zolagyny döretdik.
Eziz Watanymyzyň dürli sebitlerinde sagaldyş we dynç alyş merkezleri, şypahanalar hereket edýär.
Ýurdumyzyň özboluşly, ajaýyp tebigaty, şeýle hem köp sanly taryhy ýadygärlikleri myhmanlaryň ünsüni özüne çekýär.
Türkmenbaşy şäherinden Esengula çenli aralykda Hazaryň bütin kenarynda myhmanhanalary we dynç alyş toplumlaryny gurmagy dowam etdirip bolar. Bu sebitde ähli zerur üpjünçilik ulgamlaryny döretdik. Biz Hazar deňziniň bütin kenaryndan geçýän halkara demir ýoluny gurduk. Bu sebitde elektrik energiýasynyň çeşmeleri, tebigy gaz, ýollar, ajaýyp ekologiýa şertleri bar.
Bu sebite ýakyn ýerde sement zawody, gurluşyk serişdeleriniň känleri ýerleşýär.
Türkmenistanda syýahatçylygy ösdürmek maksady bilen, ýurdumyzyň Hökümetine hususy syýahatçylyk kompaniýalarynyň netijeli işlemegi bilen bagly meseleleri öwrenmegi we olaryň işlemegi üçin amatly şertleri döretmegi tabşyrýaryn.
Hormatly telekeçiler!
Hormatly adamlar!
Häzir men «Türkmenistanda telekeçiligi ösdürmek boýunça çäreler hakyndaky» karara hem-de Senagatçylar we telekeçiler birleşmesiniň agzalaryna dürli taslamalary amala aşyrmak üçin ýer böleklerini bermek hakyndaky buýruga gol çekeýin.
Şeýle hem, ýurdumyzyň Mejlisine we Hökümetine telekeçileriň taýýarlan beýleki tekliplerine seretmegi we olar boýunça degişli resminamalaryň taslamalaryny taýýarlamagy tabşyrýaryn.
Hormatly telekeçiler!
Eziz Watanymyzyň durmuş - ykdysady taýdan mundan beýläk-de gülläp ösmegi hem-de ýurdumyzyň telekeçilerine goldaw bermek üçin, bahasy birnäçe milliard amerikan dollary bolan kaliý dökünlerini öndürýän kärhananyň we «Aşgabat–Türkmenabat» ýokary tizlikli awtomobil ýolunyň gurluşygyny potratçy hökmünde amala aşyrmagy Senagatçylar we telekeçiler birleşmesine ynanmak barada karara geldim.
Siziň bildirilen bu uly ynamy abraý bilen ödäp, bu desgalary ýakyn wagtlarda ýokary hilli gurup, ulanmaga berjekdigiňize berk ynanýaryn!
Men ýurdumyzda telekeçilik işini ösdürmäge hemmetaraplaýyn goldaw berýärin. Şu gün hem telekeçilere mundan beýläk-de goldaw berjekdigim barada sizi ynandyrmak isleýärin!
Kaydol: Kayıt Yorumları (Atom)


text: Çarşenbe günki oýunda “Bawariýa” soňky çempion Real Madridi” kabul etdi. Ikisi soňky ýyllarda ýygy-ýygydan gabat gelip, şolaryň soňky 5-sinde “Real Madrid” ýeňiş gazanyp gelýärdi. Ispan topary bu oýunda-da özüniň ýeňişli ýörelgesini üýtgetmedi. Arturo Widal, Dawid Alaba ýaly esasy oýunçylarynyň şikesi bolandygy sebäpli peýdalanyp bilmedik “Bawariýanyň” gollandiýaly ýyldyzy Arýen Robben hem eýýäm 8-nji minutda olaryň hataryna goşuldy. 28-nji minutda Joşua Kimmih garşylyklaýyn hüjümde hasaby açdy. 34-nji minutda nemes toparynyň şikeslileriniň sany hasam köpeldi. Žerom Boateng hem meýdançany terk etmeli boldy. 1-nji ýarymyň tamamlanmagyna 1 minut galanda, “Realyň” çep gyraky goragçysy Marselo jaýdar urgy bilen hasaby deňledi. Bu onuň şu möwsümde PSŽ we “Ýuwentus” duşuşyklaryndan soň, salan 3-nji goly boldy. Ol Çempionlar ligasynyň utulan-çykdy tapgyrlarynda iň köp tapawutlanan goragçydyr (7 gol). 2-nji ýaryma Iskonyň ornuna Asensio bilen başlan Zinedin Zidan bu taktikasynyň miwesini aňryýany bilen aldy. 57-nji minutda Rafinýanyň ýalňyşlygyndan ýerlikli peýdalanan “Real” ýaş oýunçylary Lukas Waskes bilen Marko Asensionyň özara paslaşygyndan soň, 2–1 öňe saýlandy. Goly Asensio derwezä girizdi. Şondan soň, oýunda üýtgän zat bolmady. Şunlukda, “Real” “Bawariýany” yzly-yzyna 6-njy gezegem ýeňip, muny başaran ilkinji topar boldy. Bu “Realyň” Çempionlar ligasyndaky 150-nji ýeňşi diýlip, hasaba alyndy. Şu möwsümde ilkinji gezek gol geçirip bilmedik Ronaldo Çempionlar ligasynda 96-njy ýeňşini baýram edip, bu ugurda ozalky topardaşy Iker Kasilýasyň rekordyny öz adyna geçirdi. Jogap duşuşygy 1-nji maýda oýnalar.


text:
Russiýanyň iň baý adamlarynyň biri bilen iň tanymal oppozision syýasatçysynyň arasyndaky internet söweşi dowam edýär.
Özbegistanda doglan tütjar Alişer Usmanow Alekseý Nawalna garşy YouTube saýtynda ikinji wideosyny çap etdi. Ol wideoda Nawalnyny “örän çeper ýalançy” diýip atlandyryp, onuň il ortalaýyn çekeleşigi, debaty geçirmek barada eden çagyryşyny ret etdi.
Kreml bilen ilteşikli tütjar bilen prezident Wladimir Putiniň iň il ortalaýyn opponentiniň arasyndaky söz urşy 2018-nji ýylyň mart aýynda Russiýada geçiriljek prezident saýlawlarynyň öň ýanyna gabat geldi. Bu saýlawlara Nawalnynyň öz dalaşgärligini hödürlemegine garaşylýar.
Rus tütjary Alişer Usmanow Nawalnynyň üstünden suda töhmetçilik barada şikaýat edipdi.